Covid-19: Kes di Langkawi naik lagi, hanya libat orang tempatan

Pulau peranginan Langkawi Permata Kedah yang dibuka semula kepada pelancong hari ini merekodkan peningkatan kes baharu Covid-19, berbanding semalam, dengan Mukim Kuah kekal tertinggi.

Menurut statistik dikeluarkan Pejabat Kesihatan Daerah Langkawi, dalam tempoh 24 jam sehingga 12 tengah hari tadi sebanyak 42 jangkitan dilaporkan, berbanding 30 kes semalam. Pada Khamis, daerah itu hanya merekodkan dua kes baharu.

Mukim Kuah yang menjadi pusat pentadbiran daerah merekodkan 14 kes baharu hari ini berbanding sembilan kes semalam.

Ini diikuti Mukim Bohor sebanyak 10 kes berbanding tiga semalam, Air Hangat (8 kes hari ini, 2 semalam); Ulu Melaka (5 kes hari ini, 2 semalam); dan Padang Matsirat (3 kes hari ini, 1 semalam).

Hanya Mukim Kedawang merekodkan penurunan daripada 12 kes semalam kepada dua kes hari ini.

Sektor pelancongan Langkawi dibuka semula pada 16 September lalu menerusi projek rintis gelembung pelancongan domestik yang menjadi penanda aras bagi membolehkan lebih banyak pusat peranginan dibuka di seluruh negara.

Sejak gelembung pelancongan domestik dilancarkan sehingga kini, tiada kes jangkitan Covid-19 membabitkan pelancong yang dikesan di pulau peranginan itu.

Sementara itu, empat individu, termasuk suami isteri yang menyertai gelembung pelancongan ke Langkawi, tidak dibenarkan menaiki feri di Terminal Feri Kuala Kedah semalam, selepas dikesan positif Covid-19.

Suami isteri itu berusia 30 tahun, manakala dua lagi individu adalah lelaki 26 tahun dan wanita 40-an berada di terminal terbabit pada jam 1.30 petang.

Ketua Polis Kedah Datuk Kamarul Zaman Mamat berkata, ujian saringan kendiri yang dilakukan menunjukkan keempat-empatnya positif Covid-19 dan mereka diserahkan kepada Kementerian Kesihatan untuk tindakan lanjut.

“Mereka bukan daripada kumpulan sama (melancong bersama) dan petugas ada menghubungi hospital untuk mengetahui sama ada terdapat rakan lain atau ahli keluarga bersama mereka untuk ke Langkawi.

“Kita bimbang jika ada yang kontak rapat, jadi kita akan minta (maklumat) KKM untuk kita kesan mereka (kontak rapat),” katanya hari ini.


Ketepikan perbezaan demi selamatkan negara, sedia berunding: Muhyiddin

Usaha untuk menyelamatkan negara adalah lebih penting bagi mengelak negara kembali ke era kleptokrasi dan rasuah sebelum ini, kata Tan Sri Muhyiddin Yassin mengulas berhubung cadangan rundingan dengan parti-parti politik lain.

Walaupun Timbalan Presiden PKR, Rafizi Ramli enggan berunding dengan Perikatan Nasional (PN), tetapi ia bukan alasan kepada usaha tersebut terhenti begitu sahaja, sebaliknya Pengerusi PN itu menegaskan kepentingan menyelamatkan negara adalah lebih penting.

“Yang saya baca tolak itu Rafizi, tak apalah kita, kita terima pandangan dia, tak apa.

“Apa-apa sebab pun kita (PN) berikan pandangan begitu kerana kita nak menentukan supaya masa depan negara ini lebih selamat. Kita tak mahu terus terjerumus dalam kancah kleptokrasi, rasuah, salah guna kuasa yang dilakukan oleh kerajaan barisan Barisan Nasional. Itu kebimbangan saya,” katanya semasa sidang media selepas mempengerusikan mesyuarat Majlis Pemulihan Negara (MPN) petang ini.

Jelas Muhyiddin, langkah membuka pintu rundingan itu adalah demi rakyat yang bimbang sekiranya negara kembali menjadi seperti sebelum ini apabila rasuah dan salah guna kuasa berleluasa.

“Sebab itu yang saya suarakan itu bukan soal kepentingan politik Perikatan Nasional atau Bersatu. Ianya adalah kepentingan negara.

“Saya serahkan kepada pimpinan-pimpinan politik memikirkan soal itu. Adakah kamu memikirkan tentang parti atau kamu memikirkan tentang negara,” katanya lagi.

Baginya, isu kepentingan negara adalah lebih utama dan parti-parti politik perlu berani untuk duduk satu meja berunding tetapi jika Rafizi berkata tidak mahu diteruskan, ia terpulang kepada partinya untuk memutuskan berhubung isu rundingan.

“Bagi saya negara lebih utama daripada parti, disini menuntut orang kata satu keberanianlah untuk menyelamatkan keadaan.

“Pasal saya tahu di luar sana ramai rakyat mahu kalau boleh ada usaha dibuat untuk menyatukan bukan pihak pembangkang sahaja tetapi parti-parti lain supaya kita dapat menawarkan satu yang agak lebih baik kepada rakyat bila sampai pilihan raya.

Jadi tak apalah itu satu pandangan (Rafizi) dan kalau dia kata no go (tidak boleh). No go untuk dialah,” jelasnya lagi.

Sekiranya UMNO kembali berkuasa dominan, Muhyiddin bimbang negara akan kembali ke asal apabila semua institusi dirosakkan dan isyarat jelas itu sudah diperlihatkan semasa perhimpunan yang diadakan oleh Presiden, Datuk Seri Ahmad Zahid Hamidi pada Sabtu apabila peguam negara dan badan kehakiman dikecam pemimpin UMNO.

“Saya lihat macam mana cara nak menyelamatkan supaya tidak ada berulang hal-hal yang kita lihat berlaku dalam negara ini, kerosakan, kebobrokan, kehilangan harta benda, hilang duit rakyat, salah guna kuasa.

“Ditambah pula ada orang tidak lagi menghormati independence of the judiciary (kebebasan badan kehakiman), nak mencabar Perdana Menteri (PM) supaya menukar peguam negara, tidak setuju dengan keputusan hakim,” katanya lagi.

Untuk rekod, UMNO semasa mengadakan taklimat pada Sabtu kepada akar umbinya selepas Datuk Seri Najib Razak dijatuhi hukuman penjara bertindak menyerang peguam negara dan mempertikaikan keputusan yang dibuat Mahkamah Persekutuan.

Malah, Penasihat Khas Undang-Undang kepada PM, Datuk Seri Azalina Othman Said juga mempersoalkan mengapa peguam negara tidak ditukar sehingga menerima kecaman banyak pihak.

Namun, sekiranya cadangan untuk berunding itu gagal, Muhyiddin berkata tiada jalan lain dan mungkin semua parti politik bertanding akan perlu berdepan pertembungan tiga penjuru pada pilihan raya umum ke-15 (PRU-15) nanti.

“Saya sebutkan parti saya buat pendirian, kita akan hadap apa pun situasi. Orang kata tiga penjuru, dua penjuru, empat penjuru pilihan raya itu biasalah begitu,” katanya.

Bagaimanapun, Muhyiddin masih mengharapkan semua parti dapat menimbang cadangan untuk berunding dan duduk satu meja demi menyelamatkan negara tercinta.

“Tapi yang saya melihat ialah situasi sekarang ni, negara begini rupa saya terpaksa menyuarakan pandangan.

“Bukan atas kepentingan politik parti saya, kepentingan soal negara. And I think we all love of country to save this country we must have to sit down together and forget our differences.

“It’s okay tak usah fikir siapa nak jadi perdana menteri selamatkan negara dulu,” ujarnya lagi.


Tarikh PRU-15, tak tahu lah PM masih ingat adanya perjanjian: Muhyiddin

Perdana Menteri (PM) Datuk Seri Ismail Sabri Yaakob disindir sama ada masih ingat atau tidak berhubung perjanjiannya dengan parti komponen dalam menentukan tarikh pilihan raya umum ke-15 (PRU-15) sebelum ini.

Pengerusi Perikatan Nasional (PN), Tan Sri Muhyiddin Yassin secara sinis mengingatkan Ismail Sabri berhubung perjanjian yang dipersetujuinya sebelum dipilih untuk menjadi calon PM sebelum ini yang dimerterai dengan parti komponen lain.

“Kalau mengikut perjanjian antara PN dan perdana menteri yang saya dan perdana menteri tandatangan, bila perdana menteri nak tentukan tarikh pilihan raya, beliau kena runding dengan kita dulu kerana kita juga adalah sebahagian daripada kerajaan.

“Tak tahulah saya sama ada perdana menteri masih ingat adanya perjanjian itu,” sindir Muhyiddin ketika berucap semasa Konvensyen PN di Maeps di Serdang, Selangor hari ini.

Kenyataan itu hadir pada ketika Ismail Sabri sedang menerima tekanan daripada UMNO untuk membubarkan Parlimen dan mengadakan PRU-15 segera.

Malah, Presiden UMNO, Datuk Seri Ahmad Zahid Hamidi juga memanggil semua pemimpin akar umbi berhimpun di PWTC hari ini bagi mendapatkan referendum untuk mendesak Ismail Sabri menyegerakan PRU-15.

Dalam perkembangan lain, tarikh pembentangan Bajet 2023 kali ini juga diawalkan tidak kebiasaannya dan memberi isyarat berkemungkinan bakal berlangsung PRU-15 dalam tempoh terdekat ini.

Bagaimanapun, Muhyiddin berkata PN telah bersedia untuk menghadapi PRU-15 walaupun Ismail Sabri terpaksa tunduk kepada partinya dan mempercepatkannya.

Yakin dengan kemenangan PN pada PRU akan datang, Muhyididn berkata UMNO dan Barisan Nasional (BN) tetap akan berdepan dengan kekalahan jika pilihan raya diadakan pada tahun ini.

“Kalau esok perdana menteri menghadap Duli Yang Maha Mulia Yang Di-Pertuan Agong untuk mohon perkenan bagi membubarkan Parlimen, kita anak jantan, tentu sudah bersedia masuk gelanggang untuk menang dalam pilihan raya.

“Saya baca kenyataan Presiden UMNO (Ahmad Zahid hamidi) merangkap pengerusi BN. Dia kata pilihan raya mesti diadakan pada tahun ini, bukan tahun depan. Kalau tunggu tahun depan, BN mungkin akan kalah, (tapi) kalau tahun ini pun mungkin akan kalah.

“Saya seronok baca kenyataan ini. Maknanya, mereka taklah kuat sangat,” katanya lagi.

Jelas Muhyiddin lagi, defisit kepercayaan itu ditambah pula dengan desakan BN untuk mempercepatkan pilihan raya hanya untuk merampas semula Putrajaya.

“Saya tidak fikir rakyat Malaysia akan membiarkan perkara ini berlaku. Jadi sama ada pilihan raya tahun ini atau tahun depan, bagi kita sama saja.

“Prinsip kita ialah pilih integriti dan terus prihatin kepada rakyat kerana itulah tujuan kita berada di dalam wadah PN,” katanya lagi.


10 surat kementerian, agensi diterima untuk bergerak: Polis

Polis Diraja Malaysia (PDRM) hanya akan menerima surat kebenaran pergerakan daripada 10 kementerian serta agensi sahaja dalam tempoh Sekatan Pergerakan Penuh (SPP) atau ‘total lockdown’ sepanjang 1 Jun hingga 14 Jun ini.

Ketua Polis Negara, Datuk Seri Acryl Sani Abdullah Sani bagaimanapun berkata, bagi pekerja sendiri yang tiada majikan seperti penjaja tepi jalan atau penyelenggara, kebenaran polis secara ‘one off’ hendaklah diperoleh.

“Hanya surat pengesahan daripada kementerian dan agensi berkaitan sahaja diterima pakai sebagai bukti yang membolehkan pekerja bergerak dari kediaman ke tempat kerja bagi sektor-sektor dibenarkan beroperasi,” katanya dalam kenyataan malam ini.

Katanya, 10 kementerian dan agensi terbabit ialah Kementerian Perdagangan Antarabangsa dan Industri (Miti); Kementerian Pengangkutan; Kementerian Pertanian dan Industri Makanan (Mafi); Kementerian Perusahaan Perladangan dan Komoditi (MPIC); Kementerian Komunikasi dan Multimedia; dan Kementerian Dalam Negeri (KDN).

Manakalan agensi yang terbabit pula ialah Bank Negara Malaysia (BNM); Suruhanjaya Sekuriti (SC); pihak berkuasa tempatan (PBT) dan PDRM.

Acryl Sani berkata, dokumen pengesahan perlu bertarikh 1 Jun 2021 dan mana-mana pihak yang tiada sebarang dokumen atau telah tamat tempoh akan diarah berpatah balik.

“Bagi pekerja di sektor yang tidak dibenar beroperasi tetapi perlu ke tempat kerja bagi tujuan khusus seperti penyeriaan dokumen, invois pembayaran gaji, kebenaran PDRM akan diberi secara one off bagi tempoh 2-3 hari sahaja dengan mengemukakan bukti daripada majikan,” katanya.

Beliau mengingatkan orang ramai supaya mengemukakan dokumen dikeluarkan oleh kementerian atau agensi berkenaan ketika melalui Sekatan Jalan Raya bagi mengelak tindakan.

“Mereka yang gagal mengemukakan surat pengesahan atau mengemukakan surat pengesahan palsu akan dikenakan tindakan tegas di bawah Akta Pencegahan dan Pengawalan Penyakit Berjangkit 1988,” katanya.


Usul 1MDB, Bank Negara dibincang di Kamar Khas Dewan Rakyat petang ini

Usul berkaitan 1Malaysia Development Berhad (1MDB) dan penyelewengan institusi, khasnya Bank Negara Malaysia (BNM), akan dirunding dalam sesi Kamar Khas di Dewan Rakyat, petang ini.

Speaker Dewan Rakyat, Tan Sri Azhar Azizan Harun membenarkan usul dibawah Ketua Pembangkang, Datuk Seri Anwar Ibrahim, setelah mendapati ianya memenuhi kriteria sebagai isu berkepentingan awam dan perlu disegerakan.

“Oleh demikian, saya membenarkan usul berkenaan untuk dirundingkan di sesi Kamar Khas jam 2.30 petang ini yang mana saya sendiri akan mempengerusikannya.

“Ia dirundingkan bukan dibahaskan. Kedudukan kamar khas serupa saja dengan majlis ini (sidang di Dewan Rakyat) kerana ia terbuka kepada orang ramai dan dengan kita bawa ke Kamar Khas, kita tidak akan ganggu aturan urusan mesyuarat,” katanya pada sesi Dewan Rakyat hari ini.

Ketika Anwar dan Ahli Parlimen Kota Raja, Mohamad Sabu bangkit meminta supaya isu itu dibahaskan di Dewan Rakyat,

Azhar menjelaskan tumpuan perbahasan adalah berfokus kepada Usul Menjunjung Kasih dan Pembahasan Titah Diraja yang bermula hari ini.

“Ini (usul Anwar) spesifik kepada Bank Negara iaitu pembongkaran yang terbaru. Mengenai 1MDB, kita semua sudah tahu terdapat kes di mahkamah yang sedang ‘pending’ (masih berjalan), jadi prinsip subjudis itu terpakai.

“Jadi kita terpaksalah mengikut prinsip sedia ada,” katanya memberi penjelasan setelah Anwar dan Ahli Parlimen Kota Raja, Mohamad Sabu bangkit meminta supaya isu itu dibahaskan.

Azhar turut menjelaskan keputusan itu dibuat bagi membolehkan Ahli Parlimen, termasuk kerajaan dan pembangkang, mempunyai masa mencukupi bagi membahasakan Usul Menjunjung Kasih dan Pembahasan Titah Diraja.

Semalam, Anwar mengemukakan satu usul kepada Azhar bagi membincangkan pembongkaran amalan rasuah, salah guna kuasa dan penyelewengan institusi khasnya Bank Negara (BNM) berkaitan skandal 1MDB.

Anwar menerusi hantaran di Facebook beliau memaklumkan usul itu dikemukakan kepada Azhar susulan keterangan bekas Pengerusi Goldman Sachs Group Inc Asia Tenggara Tim Leissner di Mahkamah Persekutuan New York, Amerika Syarikat.

Leissner, 52, yang juga saksi utama kerajaan dalam perbicaraan rasuah membabitkan bekas rakan sekerjanya, Roger Ng, memberi keterangan di Mahkamah Brooklyn, New York.

Sebelum ini, Bloomberg melaporkan Leissner mengaku telah menggunakan wang yang diterima daripada 1Malaysia Development Berhad (1MDB) untuk membeli rumah bernilai AS$10 juta (RM41.8 juta) di London untuk Rohana, lapor Bloomberg.

Leissner, memberitahu pendakwa raya AS, Drew Rolle ketika memberi keterangan di Mahkamah Persekutuan di Brooklyn, New York, AS dalam perbicaraan kes rasuah bekas rakan sekerjanya, Roger Ng, bahawa Rohana telah mengancam untuk mendedahkan penglibatannya dengan 1MDB.

Hubungan mereka kemudian berakhir apabila Leissner berkahwin dengan selebriti Kimora Lee Simmons.

Susulan itu, Suruhanjaya Pencegahan Rasuah Malaysia (SPRM) membuka kertas siasatan dan mendapatkan keterangan daripada Rohana berhubung pembelian rumah itu.


Selangor tutup 19 sekolah ekoran jangkitan Covid-19

Kemunculan kluster baharu Covid-19 mengakibatkan sebanyak 19 sekolah terpaksa ditutup bermula hari ini bagi mengelak penularan dikalangan para pelajar yang lebih serius.

Penutupan sekolah tersebut diumumkan Pejabat Kesihatan Daerah Petaling, antara sekolah yang terjejas adalah Sekolah Menengah Kebangsaan (SMK) Bukit Jelutong; SMK Bandar Sri Damansara 2; SMK Damansara Jaya; SMK Seksyen 7 dan SMK USJ 23.

Turut diarahkan tutup ialah SMK Puchong; SMK Puchong Utama 1; SMK Seksyen 4 Bandar Kinrara; SMK Bandar Puncak Jalil; SMK Seksyen 20 dan SMK Puchong Perdana.

Bagi Sekolah Kebangsaan (SK) pula iaitu SK Puchong Perdana; SK Bandar Baru Sri Damansara 2; SK Bukit Kuchai; SK Bandar Sri Damansara 3; SK Bukit Jelutong dan SK USJ 20.

Selain itu, sekolah diarahkan tutup ialah Sekolah Agama Menengah Bestari Subang dan Sekolah Jenis Kebangsaan Cina (SJKC) Yuk Chai.

Menurut Pejabat Kesihatan, langkah penutupan diambil bagi melaksanakan kerja-kerja pembasmian kuman dan aktiviti saringan kontak-kontak rapat.

“Pembukaan sekolah akan dimaklumkan dua hari sebelum dan pihak sekolah perlu memastikan semua kontak rapat kepada kes positif dikuarantin.

Semua kontak rapat perlu hadir untuk menjalani ujian swab atau pemberian surat kuarantin,” kata kenyataan tersebut.


Covid-19: Lebih 11 juta penduduk Malaysia telah lengkap divaksin

Seramai 11,060,317 atau 33.9 peratus daripada populasi negara ini telah melengkapkan dua dos vaksin Covid-19 masing-masing, semalam, menurut data dikeluarkan Jawatankuasa Khas Jaminan Akses Bekalan Vaksin Covid-19 (JKJAV).

Pada masa sama data itu juga menunjukkan 17,252,314 atau 52.8 peratus lagi menerima sekurang-kurangnya satu dos suntikan vaksin itu sejak Program Imunisasi Covid-19 Kebangsaan (PICK) dilancarkan pada Februari lalu.

Dari segi peratusan dewasa pula, JKJAV berkata 73.7 peratus penduduk dewasa telah menerima dos pertama dan 47.2 peratus penduduk lagi melengkapkan dos kedua.

Sehingga semalam lebih 28.3 juta dos vaksin telah diberikan kepada penduduk negara ini. Semalam sahaja 501,776 dos vaksin Covid-19 telah diberikan.

Lembah Klang yang merangkumi Selangor, Kuala Lumpur dan Putrajaya kekal mencatatkan pemberian terbanyak iaitu 10,754,785 dos vaksin, kata JKJAV.


Setelah dikritik, Kerajaan Selangor batal rancangan nyahwarta HSKLU

Setelah menerima kritikan hebat daripada pelbagai pihak termasuk daripada parti gabungan, Kerajaan Pakatan Harapan (PH) Selangor akhirnya membuat keputusan menghentikan cadangan pembangunan di Hutan Simpan Kuala Langat Utara (HSKLU).

Sebelum ini Kerajaan Selangor telah melakukan penyahwartaan HSKLU secara diam-diam pada Mei lalu, tetapi terbongkar pada sesi soal jawab dalam sidang Dewan Undangan Negeri (DUN) pada 30 Ogos lalu.

Terdahulu, Majlis Mesyuarat Kerajaan Negeri (MMKN) meluluskan kira-kira 536.70 hektar daripada keseluruhan kawasan HSKLU diluluskan untuk dinyahwarta mengikut Seksyen 12 Enakmen (Pemakaian) Akta Perhutanan Negeri Selangor 1985.

Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli Selangor Hee Loy Sian, berkata keputusan itu dibuat menerusi MMKN pada 5 Mei dan disahkan pada 19 Mei.

Jelasnya, jumlah keluasan HSKLU yang ingin dinyahwarta ini adalah kurang 45 peratus daripada jumlah asal yang dicadangkan iaitu kira-kira 991.90 hektar.

Sidang DUN itu juga diberitahu sebuah syarikat, Gabungan Indah Sdn Bhd diberikan hak untuk membangunkan sebahagian kawasan hutan paya gambut itu bagi tujuan projek pembangunan bercampur.

Susulan terbongkarnya keputusan penyahwartaan HSKLU itu, pelbagai pihak mengkritik tindakan kerajaan negeri, manakala Kerajaan Pusat pula tidak pernah memberi kelulusan berbuat demikian.

Menteri Besar Datuk Seri Amirudin Shari dalam kenyataan hari ini berkata kerajaan negeri membatalkan tindakan menyahwarta HSKLU dan pemberian hak milik kepada syarikat berkenaan.

“Hanya 104 ekar daripada jumlah keseluruhan 1,326 ekar akan kekal dinyahwarta bagi melengkapkan pemberimilikan tanah kepada Kampung Orang Asli Busut Baru bagi menyelesaikan isu yang tertangguh sejak tahun 2006.

“Mereka telah dipindahkan dari penempatan asal mereka pada 1994 untuk tujuan pembinaan KLIA,” katanya dalam kenyataan hari ini.

Menurutnya, kerajaan Negeri juga akan mempertimbangkan sebahagian kecil lagi kawasan akan kekal dinyahwarta untuk tujuan pertimbangan jajaran East Coast Rail Link (ECRL).

“Sehubungan dengan itu, Kerajaan Negeri Selangor akan memulakan proses mewartakan semula Hutan Simpan Kuala Langat Utara.

“Pada masa yang sama, kawasan gantian yang diwartakan sebagai Hutan Simpan Kekal seluas 1,436 ekar di Sungai Panjang, Ampang Pechah dan Bukit Broga akan kekal statusnya sebagai Hutan Simpan Kekal,” katanya.


UMNO tidak boleh buat keputusan unilateral berhubung PRU awal: Annuar

Keputusan untuk mengadakan Pilihan Raya Umum Ke-15 (PRU-15) dengan segera tidak boleh dibuat secara unilateral meskipun terdapat desakan kumpulan tertentu, kata Tan Sri Annuar Musa.

Ketua UMNO Bahagian Ketereh itu berkata kerajaan yang terbentuk ketika ini terdiri daripada gabungan pelbagai parti dan langkah untuk membubarkan Parlimen bagi memberi laluan PRU-15 diadakan segera perlu mengambil kira peruntukan Perlembagaan.

“Kita berada dalam satu kerajaan yang merupakan gabungan pelbagai parti, UMNO tidak boleh buat keputusan secara unilateral.

“Ada kaedah yang akan diperincikan oleh parti. Saya fikir apa yang digambarkan presiden agak jelas, sebenarnya menyegerakan PRU itu memang menjadi impian semua orang, cuma soal bila dan bagaimana, kita juga perlu mengambil kira peruntukan dalam Perlembagaan,” katanya selepas perasmian Perhimpunan Agung UMNO 2021 (PAU) tadi.

Beliau berkata setiap perkara yang hendak dibincangkan mesti dalam konteks tidak boleh mendahului kuasa Yang di-Pertuan Agong, dan soal pembubaran Parlimen perlu dibincang secara tertib.

Terdahulu, Presiden UMNO, Datuk Seri Ahmad Zahid Hamidi dalam ucapannya menyentuh mengenai keperluan mengadakan PRU-15 dengan segera tetapi berkata perkara itu diserah kepada Perdana Menteri Datuk Seri Ismail Sabri Yaakob.

Dalam Ucapan Dasar Presiden pada PAU pagi ini, Zahid berkata parti bertanggungjawab dan mempunyai kuasa untuk menentukan arah tuju sendiri.

“Apabila mood di bawah. Dalam PRK (Pilihan Raya Kecil), dalam PRN (Pilihan Raya Negeri) ke arah pada kita. Nak tunggu apa lagi? (bubar Parlimen),” tegas Zahid.

Semasa persidangan sayap yang berlangsung semalam juga, para perwakilan Pemuda dan Puteri UMNO juga menimbulkan desakan supaya PRU-15 disegerakan.


Kes Covid-19 tinggi tapi blok pembangkang masih desak buka Parlimen

Meskipun negara masih berhadapan dengan peningkatan kes Covid-19 yang saban hari menunjukkan angka yang menakutkan, pemimpin blok pembangkang seolah-olah kebal dengan pandemik itu malah mendesak Parlimen agar segera dibuka.

Menerusi satu kenyataan Majlis Presiden Pakatan Harapan (PH) yang dikeluarkan hari ini, mereka mempamerkan sikap tanpa segan silu untuk bermain politik malah menuduh secara semberono apa yang berlaku ketika ini disebabkan kegagalan kerajaan.

Menurut mereka, Parlimen perlu segera dibuka bagi membetulkan segala kecelaruan yang berlaku ketika ini walaupun realitinya saban hari pemimpin PH berpolitik dan meghasut rakyat supaya melanggar prosedur operasi standard (SOP) yang dilaksanakan oleh kerajaan.

“Kes harian Covid-19 yang melonjak sejak Darurat diisytiharkan dan Parlimen ditutup jelas menunjukkan kegagalan Kerajaan Perikatan Nasional untuk menangani Covid-19 dengan sendirinya.

“Justeru Majlis Presiden menggesa semua Ahli Parlimen untuk bersama menuntut agar Parlimen dibuka semula,” kata kenyataan tersebut.

Majlis Presiden PH diangotai oleh Presiden PKR Datuk Seri Anwar Ibrahim; Presiden AMANAH Mohamad Sabu; dan Setiausaha Agung DAP Lim Guan Eng.

Malaysia ketika ini sedang melalui tempoh Darurat selepas Yang di-Pertuan Agong telah berkenan menggunakan kuasa Baginda berdasarkan Fasal (1) Perkara 150 Perlembagaan Persekutuan untuk menguatkuasakan perintah tersebut.

Baginda yakin bahawa Darurat ini merupakan langkah paling berkesan buat masa ini bagi menghadapi pandemik Covid-19 yang kini mencecah angka yang sangat membimbangkan dalam negara.

Tempoh Darurat ini berkuatkuasa sehingga 1 Ogos 2021 atau satu tarikh yang lebih awal jika angka kes positif Covid- 19 dapat dikawal dan diturunkan dengan berkesan.

Bagaimanapun, sepanjang tempoh tersebut juga pemimpin pembangkang mendesak supaya Darurat dibatalkan, malah sanggup berhimpun depan Istana Negara semata-mata untuk mendesak Agong mendengar cakap mereka.

Dalam pada itu, Majlis Presiden turut menggesa Bahagian Regulatori Farmasi Negara (NPRA) untuk mempercepat kelulusan vaksin-vaksin Sinopharm, Sputnik V dan Moderna agar sasaran imunisasi kelompok dapat dicapai dengan lebih pantas.

“Ini memandangkan vaksin Sinopharm telah menerima kelulusan WHO, dan Sputnik V serta Moderna telah mula diguna di pelbagai negara,” jelas mereka.


Guru buat jenaka lucah tidak lagi mengajar, KPM tunggu siasatan polis

Kementerian Pendidikan Malaysia (KPM) sudah menggantung tugas guru yang membuat jenaka lucah semasa melaksanakan Pengajaran dan Pembelajaran (PdP), pada masa sama masih menunggu siasatan polis selesai sebelum mengambil tindakan susulan.

Menurut satu kenyataan KPM hari ini memaklumkan bahawa laporan polis oleh pelajar di Sekolah Menengah Kebangsaan Puncak Alam (SMKPA), Selangor terbabit mengenai perkara tersebut juga telah dibuat pada 24 April 2021.

“Memandangkan insiden tersebut dalam siasatan polis, KPM tidak mengeluarkan apaapa kenyataan sepanjang tempoh siasatan,” katanya.

Sementara menurut KPM lagi, pihaknya kini telah memindahkan guru berkenaan di Jabatan Pendidikan Negeri Selangor sehingga siasatan tersebut selesai.

“Tindakan KPM seterusnya bergantung kepada hasil siasatan kes ini,”jelasnya.

Dalam pada itu menurut KPM dua tangkap layar komen pengetua di Facebook itu juga telah diteliti oleh mereka.

“KPM juga telah meneliti secara terperinci perkara yang tular mengenai komen yang dikatakan dibuat oleh pengetua SMKPA terhadap pelajar tersebut melalui aplikasi Facebook.

“KPM mengesahkan bahawa satu laporan polis telah dibuat oleh pengetua berkenaan di Balai Polis Kuala Selangor yang menafikan
bahawa beliau telah memuat naik komen berkenaan dan mengesyaki akaun Facebook miliknya telah digodam,” katanya.

KPM berkata, pihaknya ingin menekankan bahawa Kementerian sentiasa mengutamakan aspek keselamatan dan kebajikan murid serta seluruh warga sekolah dan KPM sentiasa komited untuk terus melakukan yang terbaik.

Terdahulu, seorang remaja perempuan mendakwa seorang guru lelaki membuat jenaka mengenai rogol ketika dalam kelas sehingga mencetuskan kemarahan di media sosial.

Ain Husniza Saiful Nizam, 17, berkata kata-kata yang tidak menyenangkan itu dibuat semasa pelajar membincangkan tentang gangguan seksual semasa kelas pendidikan jasmani dan kesihatan di sekolahnya yang terletak di daerah Kuala Selangor.

Ain mendedahkan perkara itu dalam sebuah video di platform media sosial Tiktok, yang kemudiannya diciap di Twitter.

Menurutnya, pelajar-pelajar perempuan di dalam kelas itu terkejut mendengar lawak tersebut, manakala pelajar-pelajar lelaki di situ hanya ketawa.

Dia kemudian mendakwa bahawa guru tersebut memberitahu bahawa budak lelaki yang dirogol tidak melaporkan perbuatan itu sebab mereka rasa ‘sedap.’


Lompat macam monyet, Bung gesa SPRM siasat 5 bekas ADUN UMNO

Pengerusi Badan Perhubungan UMNO Sabah, Datuk Seri Bung Moktar Radin menyifatkan lima Ahli Dewan Undangan Negeri (ADUN) parti itu yang melompat parti hari ini, seperti ‘monyet’.

Pada masa sama, beliau turut menggesa Suruhanjaya Pencegahan Rasuah Malaysia (SPRM) dan Polis Diraja Malaysia (PDRM) menyiasat kelima-lima ADUN UMNO itu yang mungkin keluar parti kerana ‘dibeli’.

Gesaan Ahli Parlimen Kinabatangan yang juga Pengerusi Barisan Nasional (BN) Sabah itu disuarakan ketika sesi perbahasan Usul Menjunjung Kasih Titah Diraja di Dewan Rakyat hari ini (Selasa, 21 Februari 2023).

Katanya, beliau tidak mahu adanya unsur pembelian ADUN demi mempertahankan kuasa, sekali gus mendorong mereka melompat parti.

Bung Moktar yang pernah dikaitkan dengan ‘Langkah Kinabalu’, Januari lalu, turut menyamakan tindakan lima ADUN itu seolah-olah seperti monyet yang tabiatnya suka melompat.

“Ini yang saya sentuh, mereka melompat macam monyet, jatuh sana jatuh sini, asal melompat dapat jawatan, dapat duit…. bila nak berhenti Sabah ni… malu saya.

“Majoriti ADUN Sabah yang bertanding, niat mereka melompat untuk dapat jawatan… kalau tidak mengkhianati parti susah dapat jawatan… mereka ini ada yang jadi pengerusi eksekutif, pengerusi syarikat berkaitan kerajaan (GLC) besar.

“Saya minta penguat kuasa SPRM, polis siasat mereka yang melompat ini sebab memalukan. Sabah terkenal dengan wakil rakyat yang suka melompat parti… ini harus dihentikan.

“Mereka memasang hasrat bertanding dan menang sahaja, akan cari peluang untuk melompat supaya dapat jadi menteri atau pembantu menteri, dapat RM1 juta, RM2 juta dan RM5 juta… ini kerja ADUN Sabah yang terkenal di Sabah suka melompat,” katanya menurut BH.

Lima ADUN UMNO Sabah yang mengumumkan keluar parti berkuat kuasa serta-merta membabitkan Datuk Dr Yusof Yacob (Sindumin); Datuk Jasnih Daya (Pantai Dalit); Datuk Mohd Arsad Bistari (Tempasuk); Datuk Hamid Awang (Balung) dan Datuk James Ratib (Sugut).

Serentak tindakan itu, lima ADUN berkenaan turut mengumumkan menyertai Parti Gagasan Rakyat Sabah (Gagasan Rakyat) yang dipimpin Ketua Menteri, Datuk Seri Hajiji Noor.

Pada masa sama, Bung Moktar berkata, pihaknya yakin sepandai-pandai tindakan ADUN yang suka melompat parti ini akhirnya akan jatuh ke tanah juga kerana rakyat sedang memerhatikan mereka.

Pihaknya turut mempertikaikan tindakan kerajaan negeri yang sibuk mempertahankan kuasa dengan menggunakan wang ringgit daripada memikirkan hala tuju rakyat.

“Akta antilompat parti tidak diterjemahkan di Sabah sebab itu pada hari ini masih ada pembelian ADUN daripada parti lain… ini perbuatan orang yang tidak rasional.

“Dulu sayapun tertanya-tanya bila kerajaan negeri hendak melaksanakan akta antilompat parti, rupa-rupanya ada udang di sebalik mi,” katanya.


Razarudin dilantik KPN baharu, Ayob jadi timbalan

Kementerian Dalam Negeri (KDN) mengumumkan pelantikan Tan Sri Razarudin Husain @ Abd Rasid sebagai Ketua Polis Negara yang baharu, sementara Datuk Seri Ayob Khan Mydin Pitchay menjadi timbalannya yang baharu.

Razarudin dilantik secara kontrak selama dua tahun berkuatkuasa 23 Jun 2023 bagi menggantikan Tan Sri Acryl Sani Abdullah Sani yang bersara lebih awal.

Menteri Dalam Negeri, Datuk Seri Saifuddin Nasution Ismail dalam satu kenyataan berkata, pelantikan itu mendapat perkenan Seri Paduka Baginda Yang di-Pertuan Agong dengan nasihat Perdana Menteri atas perakuan Suruhanjaya Pasukan Polis.

“Razarudin berumur 61 tahun, dilahirkan pada 15 Mac 1963 di Dengkil, Selangor.

“Beliau yang berkelulusan Ijazah Sarjana Sains Sosial Pengajian Kepolisan daripada Universiti Kebangsaan Malaysia menjawat pelbagai jawatan di peringkat Negeri dan Kontinjen.

“Beliau memulakan tugas pada tahun 1984 di Jabatan Siasatan Jenayah (JSJ) Kontinjen Kedah sebagai Pegawai Penyiasat dan meneruskan khidmat di jabatan tersebut sehingga tahun 1996 dengan pangkat Penolong Penguasa Polis (ASP) di Daerah Muar, Johor.

“Beliau kemudiannya dilantik sebagai ASP Pentadbiran di Ibu Pejabat Polis Daerah Muar dan seterusnya dilantik sebagai Ketua Bahagian Pengurusan di daerah sama pada tahun 1997,” kata Saifuddin dalam satu kenyataan, pada Khamis.

Mengulas lanjut, Saifuddin berkata, pada tahun 1998 beliau kembali bertugas di JSJ Daerah Muar sebagai Pegawai Penyiasat Kanan dan di jabatan yang sama di Kontinjen Johor.

Seterusnya, pada tahun 2000, beliau meneruskan khidmat di Jabatan Siasatan Jenayah Narkotik Daerah Kluang sebelum menyambung pelajaran di Maktab PDRM Cheras.

“Kemudian beliau ditempatkan di JSJ Daerah Kota Setar dan dinaikkan pangkat ke Timbalan Penguasa Polis (DSP) dengan memegang jawatan sebagai Ketua Bahagian Siasatan Jenayah Daerah Sandakan.

“Selepas itu, beliau dilantik sebagai Ketua Polis Daerah Kudat dan berkhidmat selama tiga tahun di situ. Beliau kembali ke JSJ Bukit Aman di Operasi Khas D8 dengan pangkat Superintenden dan menyambung pengajian ke peringkat Ijazah Sarjana.

“Sekembalinya dari belajar, beliau dinaikkan pangkat ke Penolong Pesuruhjaya Polis (ACP) dan ditempatkan sebagai Penolong

Pengarah D9, JSJ Bukit Aman dan setelah itu beliau dinaikkan pangkat ke Penolong Kanan Pesuruhjaya Polis (SAC) dengan menjawat jawatan sebagai Timbalan Komander, Special Task Force On Organise Crime (STFOC), Skuad Taktikal Khas 1 (Jenayah), Ibu Pejabat Polis Bukit Aman sebelum ke Kontinjen Pulau Pinang sebagai Ketua JSJ,” katanya.

Razarudin Husain kemudian dinaikkan pangkat ke Timbalan Pesuruhjaya Polis (DCP) sebagai Timbalan Pesuruhjaya Polis Sabah dan dilantik sebagai Timbalan Ketua Polis Perak dua tahun selepas itu, seterusnya dinaikkan pangkat ke Pesuruhjaya Polis dengan memegang jawatan sebagai Ketua Polis Perak.

Saifuddin berkata, beliau dilantik sebagai Pengarah Jabatan Siasatan Jenayah Narkotik Bukit Aman selama setahun sebelum dilantik sebagai Timbalan Ketua Polis Negara mulai tahun 2021 sehingga kini.

“Kerajaan mengucapkan syabas dan tahniah di atas pelantikan ini,” ujarnya.


Setiausaha Agung PBB dijangka bertemu Putin di Moscow pada 26 April

Setiausaha Agung Pertubuhan Bangsa-Bangsa Bersatu (PBB) Antonio Guterres akan melawat Moscow pada 26 April dan dijadual bertemu dengan Presiden Vladimir Putin.

Selain itu, beliau juga dijadual mengadakan mesyuarat kerja dan menghadiri jamuan tengah hari dengan Menteri Luar Rusia Sergei Lavrov, lapor Agensi Berita Xinhua memetik jurucakap Stephane Dujarric, lapor Bernama.

“Setiausaha Agung itu berkata, pada masa yang mencabar dan berisiko ini, beliau ingin membincangkan langkah-langkah segera untuk mewujudkan keamanan di Ukraine dan masa depan multilateralisme berdasarkan Piagam PBB dan undang-undang antarabangsa.

“Beliau berkata Ukraine dan Rusia adalah ahli pengasas PBB dan sentiasa menjadi penyokong kuat organisasi itu,” kata jurucakap itu.

Guterres pada Selasa menggesa agar gencatan senjata kemanusiaan selama empat hari di Ukraine bagi membolehkan pembukaan koridor bantuan kemanusiaan ketika semasa perayaan kristian ortodoks.


AS sekali lagi sekat Majlis Keselamatan bincang isu Palestin

Sekutu rapat rejim Israel, Amerika Syarikat (AS) sekali lagi menyekat mesyuarat Majlis Keselamatan Pertubuhan Bangsa-Bangsa Bersatu (UNSC) secara maya bagi membincangkan konflik yang semakin meningkat di Semenanjung Gaza dan Israel.

Diplomat Barat memberitahu agensi berita Anadolu, mesyuarat itu dijadual pada Jumaat setelah mendapat permintaan daripada China, Tunisia dan Norway, tetapi AS mengatakan ‘pertemuan hari ini tidak akan menyokong usaha meredakan ketegangan.

Bagaimanapun, AS mencadangkan debat terbuka diadakan Selasa ini, kata diplomat yang enggan disiarkan namanya.

Semalam, AS menyekat kenyataan yang bakal dibuat oleh UNSC berhibung keganasan berterusan rejim Israel ke atas penduduk Palestin, terutama di Semenanjung Gaza.

Kenyataan yang disekat itu dibuat menyusuli taklimat utusan khas PBB mengenai perdamaian Palestin dan Israel, yang melahirkan kebimbangan situasi di Semenanjung Gaza.

Kenyataan itu menyatakan keprihatinan mendalam berhubung situasi terbaru di Gaza, Baitulmaqdis Timur serta kawasan sekitarnya dan meminta permusuhan dihentikan segera.

“Anggota Majlis Keselamatan PBB mendesak pemberhentian segera semua tindakan keganasan, provokasi, hasutan dan kehancuran. Mereka menggesa supaya undang-undang antarabangsa dipatuhi, termasuk hak asasi manusia dan perlindungan awam,” kata kenyataan itu.

Sehingga berita ini ditulis, jumlah kematian rakyat Palestin akibat serangan ganas rejim Zionis Israel meningkat kepada 103 orang, termasuk 27 kanak-kanak, dan 11 wanita, manakala 580 lagi cedera.

Tujuh warga Israel, termasuk dia anggota tenteranya terbunuh dalam serangan roket kumpulan pejuang Palestin.

Ketegangan memuncak bermula di penempatan Sheikh Jarrah di Baitulmaqdis Timur sejak sebulan lalu apabila pendatang haram Yahudi dibantu askar rejim Israel cuba merampas tanah dan rumah penduduk Palestin.

Ribuan rakyat Palestin yang mengadakan tunjuk perasaan secara aman di Baitulmaqdis, Semenanjung Gaza dan di Masjid Al-Aqsa diserang oleh pendatang Yahudi dan askar Israel. – Agensi


Sabah sedia terima jika Negeri Sembilan tolak Khairy, kata Hajiji

Menteri Kesihatan yang juga Ahli Parlimen Rembau Khairy Jamaluddin terus popular dalam kalangan rakyat Malaysia, namun terus mengelak persoalan di mana beliau akan bertanding pada Pilihan Raya Umum Ke-15 (PRU-15) akan datang.

Namun secara berjenaka Khairy berkata beliau akan bertanding kerusi Parlimen kota Kinabalu.

Ketika ditanya mengenai spekulasi bahawa beliau akan bertanding sama ada di kerusi Parlimen Tampin atau Kuala Pilah pada PRU-15, itu beliau secara bergurau menyatakan “Kota Kinabalu”.

Tak apa lah,” katanya ketika ditekan lebih lanjut, sebelum mengakhiri temu bual selepas menghadiri majlis pelancaran Agenda Nasional Malaysia Sihat-Sabah Maju Jaya (ANMS-SMJ) di Pusat Konvensyen Antarabangsa Sabah di Kota Kinabalu, hari ini (10 September 2022).

Pada majlis itu, Ketua Menteri Datuk Seri Hajiji Noor juga nampaknya menyemarakkan lagi spekulasi selepas membuat rujukan samar mengenai situasi kerusi Khairy dalam ucapannya.

Hajiji, yang juga mengetuai Bersatu Sabah, melahirkan rasa terima kasih negeri itu terhadap keprihatinan Khairy berhubung keperluan penjagaan kesihatan di Sabah.

Beliau berkata Khairy sendiri telah membentangkan dan mencadangkan kemudahan kesihatan yang diperlukan di negeri itu pada mesyuarat Majlis Khas Perjanjian Malaysia 1963 yang dipengerusikan oleh Perdana Menteri Datuk Seri Ismail Sabri Yaakob pada Khamis (8 September).

“Beliau peka dengan keperluan kita di Sabah dan semua menteri Kabinet negeri yang hadir ketika mesyuarat itu amat terharu dan merakamkan penghargaan.

“Jika Negeri Sembilan tidak boleh menerima (Khairy), Sabah bersedia untuk menerimanya,” katanya, disambut sorakan hadirin.

Sebelum ini, Khairy memberitahu berkemungkinan tidak bertanding semula di Parlimen Rembau, kerusi yang disandangnya sejak 2004 setelah beliau diarah mengosongkan kerusi itu oleh Timbalan Presiden UMNO Datuk Seri Mohamad Hasan yang juga Ketua UMNO Bahagian Rembau, yang mahu bertanding peringkat Parlimen.

“Saya (baru-baru ini) menerima satu mesej daripada (Timbalan Presiden Umno) Mohamad (Hasan) untuk memberi laluan.

“Saya akan ikut apa yang Umno mahu dan di mana mereka mahu saya bertanding. Tak apa. Saya belum terima sebarang arahan. Saya akan berasa malu untuk ceroboh kawasan lain.

“Tak apa. Senario terburuk, saya tidak akan bertanding,” kata Khairy.


Akta Larangan Bertukar Parti terpakai terhadap 4 Ahli Parlimen Sabah, ini penjelasan

1. Akta A1663 – Akta Pindaan Perlembagaan (No. 3) (2022) telah dibentang dan diluluskan oleh Parlimen Malaysia pada April 2022, dan telah menerima perkenan Tuanku YDPA pada 31.8.2022 serta disiarkan dalam Warta 6.9.2022.

2. Pasca PRU-15, pada 10.12.2022, negara telah dikejutkan dengan pengumuman Pengerusi Bersatu Sabah bahawa pimpinan Bersatu Sabah telah mengisytiharkan diri keluar dari Bersatu, tetapi kekal di bawah Gabungan Rakyat Sabah (GRS). Untuk rekod, terdapat 4 orang MP Bersatu Sabah yang bertanding di atas tiket GRS pada PRU-15 yang lalu.

3. GRS adalah sebuah gabungan parti-parti politik yang berdaftar.

4. Isunya – dengan pengisytiharan keluar 4 orang MP Bersatu Sabah (yang bertanding menggunakan logo GRS), adakah akan menyebabkan kerusi itu kosong?

5. Mari kita teliti pindaan Perlembagaan terkini berkaitan Perkara 49A dan Perkara 160 Perlembagaan Persekutuan:-

(a) Perlembagaan Persekutuan dipinda dengan memasukkan selepas Perkara 49 Perkara yang berikut: “Pertukaran parti politik anggota, dsb”

49A. (1) Tertakluk kepada peruntukan Perkara ini, seseorang ahli Dewan Rakyat hendaklah terhenti menjadi ahli Dewan itu dan kerusinya hendaklah menjadi kosong sebaik sahaja suatu tarikh kekosongan luar jangka dipastikan oleh Yang di-Pertua di bawah Fasal (3) jika—

(a) setelah dipilih ke Dewan Rakyat sebagai anggota suatu parti politik—

(i) dia melepaskan keanggotaan parti politik itu; atau

(ii) dia tidak lagi menjadi anggota parti politik itu; atau

(b) setelah dipilih ke Dewan Rakyat bukan sebagai anggota suatu parti politik, dia menyertai suatu parti politik sebagai anggota.

(2)  Seseorang ahli Dewan Rakyat tidak terhenti menjadi ahli Dewan itu menurut Perkara ini hanya disebabkan oleh—

(a)  pembubaran atau pembatalan pendaftaran parti politiknya;

(b)  pelepasan keanggotaannya daripada parti politiknya apabila dipilih sebagai Yang di-Pertua; atau

(c)  pemecatannya daripada keanggotaan dalam parti politiknya.

(b) Perkara 160 Perlembagaan Persekutuan dipinda dalam Fasal (2) dengan memasukkan selepas takrif “Orang Melayu” takrif yang berikut

“parti politik” ertinya—

(a)  mana-mana pertubuhan yang menurut mana-mana tujuan atau kaedahnya, tidak kira sama ada tujuan atau kaedah itu merupakan tujuan atau kaedah utamanya, atau semata-mata merupakan tujuan atau kaedah yang menjadi tambahan kepada tujuan atau tujuan-tujuan utamanya atau kepada kaedah atau kaedah-kaedah utamanya, mengadakan peruntukan bagi pertubuhan itu menyertai, melalui calon-calonnya, dalam pemilihan ke Dewan Rakyat, atau ke Dewan Undangan Negeri; atau

(b)  mana-mana pertubuhan yang, walau apa pun apa-apa jua yang terkandung dalam tujuan-tujuan atau kaedah-kaedahnya, menjalankan apa-apa aktiviti atau meneruskan apa-apa tujuan yang melibatkan penyertaannya, melalui calon-calonnya, dalam pemilihan ke Dewan Rakyat, atau ke Dewan Undangan Negeri,

dan termasuklah gabungan pertubuhan sedemikian yang telah didaftarkan di bawah mana-mana undang-undang persekutuan;’.

6. Perkara 49A (a)(i) PP (dalam konteks terkini di Sabah), 4 MP Sabah bertanding sebagai ahli berdaftar Bersatu melalui logo gabungan GRS. Setelah memenangi PRU-15, maka 4 MP tersebut telah “dipilih ke Dewan Rakyat sebagai anggota suatu parti politik itu – Bersatu/GRS” (melengkapi Perkara 49A(1)…. dan kemudiannya “melepaskan keanggotaan keanggotaan parti politik itu – Bersatu” tetapi KEKAL di bawah GRS.

7. ISUNYA – adakah ia melengkapi Perkara 49A(a)(i)?.

8. Perkara 160 PP pula memperuntukkan takrif “parti politik” pada bahagian proviso – “…. dan termasuklah gabungan pertubuhan sedemikian yang telah didaftarkan di bawah mana-mana undang-undang Persekutuan”?.

9. Isu di hadapan kita ialah apakah keanggotaan sebenar 4 MP Sabah di kala bertanding dan memenangi PRU-15?

10. Pandangan saya – 4 MP ini menjadi ahli gabungan GRS tertakluk kepada keanggotaannya dalam parti politik asal (Bersatu), yang merupakan anggota komponen GRS. Keahlian/keanggotaan mereka sebagai MP GRS tidak secara langsung (not a case of direct membership). Justeru keanggotaanya dalam GRS adalah bersifat “by extension” – iaitu melalui keanggotaanya dalam Bersatu. So to speak, their status as GRS MP is conditional upon them maintaining their Bersatu membership.

11. Bilamana 4 MP ini mengisytiharkan diri keluar dari Bersatu, mereka bukan lagi ahli kepada mana-mana komponen parti dalam GRS. Pada peringkat itu, mereka secara automatiknya bukan lagi ahli kepada gabungan GRS kerana mereka telah memutuskan talian keahlian melalui parti komponen Bersatu.

12. Hakikatnya, mereka tidak boleh mengatakan keluar dari Bersatu, tetapi KEKAL dalam GRS (kerana keahlian mereka bersifat by extension / conditional upon Bersatu membership). Berhenti dari menjadi ahli Bersatu, maka secara jelasnya mereka turut berhenti dari menjadi ahli gabungan GRS.

13. Justeru operasi undang-undang berkaitan peruntukan Perkara 49A(1)(a)(i) adalah terpakai ke atas 4 MP ini.

14. Maka keahlian mereka sebagai Ahli Dewan Rakyat turut gugur!!!.

Ini pandangan awal saya. A case to ponder. An interesting point of law need to be built up and further argued.

*Wan Rohimi bin Wan Daud

Ketua Pasukan Undang-Undang,

Bilik Gerakan Utama Perikatan Nasional

Pengerusi LUHAM PAS Pusat

11 Disember 2022


Ringgit diramal tidak menentu minggu depan, julat kecil bursa

Ringgit dijangka terus diniagakan dalam corak tidak menentu minggu depan berikutan petunjuk bercampur-campur daripada perkembangan ekonomi global yang mungkin mendorong lebih ramai pelabur untuk tidak memasuki pasaran, kata penganalisis.

Ketua Ahli Ekonomi Bank Islam Malaysia Bhd, Mohd Afzanizam Abdul Rashid berkata unit tempatan mungkin kekal pada paras semasa memandangkan wujud ketidaktentuan berterusan ekoran perang di Ukraine selain turun naik ketara harga komoditi khususnya.

Beliau berkata bagaimanapun prospek ekonomi yang lebih baik susulan pembukaan semula sempadan antarabangsa pada 1 April juga akan mempengaruhi nilai ringgit minggu depan, lapor Bernama.

“Kenyataan Bank Negara Malaysia baru-baru ini juga menunjukkan bank pusat kekal berwaspada dengan prospek yang berkembang walaupun pembukaan semula sempadan dan peningkatan luaran akan mengukuhkan prestasi ekonomi Malaysia tahun ini.

“Oleh itu, kami menjangkakan ringgit stabil pada sekitar RM4.20 hingga RM4.21 minggu depan,” katanya kepada Bernama.

Berasaskan mingguan, ringgit rendah berbanding dolar Amerika Syarikat kepada 4.2110/2135 pada Jumaat daripada 4.2080/2110 minggu lepas.

Berasaskan Jumaat ke Jumaat, mata wang tempatan diniagakan bercampur-campur berbanding kumpulan mata wang utama.

Ringgit meningkat berbanding yen Jepun kepada 3.4376/4399 daripada 3.4608/4633 minggu lepas namun susut berbanding dolar Singapura kepada 3.1061/1082 daripada 3.1021/1045.

Unit tempatan mengukuh berbanding pound British kepada 5.5286/5319 daripada 5.5394/5434 bagaimanapun rendah berbanding euro kepada 4.6557/6584 daripada 4.6305/6338.

Krisis Russia-Ukraine pengaruhi dagangan FTSE

Dagangan kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives dijangka dilaksanakan secara berhati-hati minggu depan, menjejaki pergerakan di pasaran tunai.

Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata pelabur kekal bimbang mengenai ketegangan geopolitik yang semakin meruncing antara Russia dan Ukraine, selain ketidaktentuan pasaran yang berterusan.

“Oleh itu, kami menjangkakan FBM KLCI bergerak dalam julat 1,595 hingga 1,605 untuk minggu depan,” katanya.

Bagi dagangan yang baru berakhir minggu ini, April 2022 turun satu mata kepada 1,599.5; Mei 2022 kekal pada 1,599.5; Jun 2022 susut 2.5 mata kepada 1,598.5 dan September 2022 kurang 1.5 mata kepada 1,587.5.

Jumlah dagangan melonjak kepada 96,657 lot daripada 34,773 lot minggu lepas, manakala kepentingan terbuka berkurangan kepada 38,718 kontrak daripada 47,456 kontrak.

Berasaskan Jumaat ke Jumaat, FBM KLCI susut 0.89 mata untuk mengakhiri minggu ini pada 1,602.41; daripada 1,603.30 pada minggu lepas.

KLTM dijangka kekal lengang

Pasar Timah Kuala Lumpur (KLTM) dijangka kekal lengang pada minggu hadapan.

Menurut seorang peniaga, pasaran tempatan mungkin menyaksikan harga timah berlegar sekitar US$ 42,800 setan pada minggu hadapan sekiranya wujud transaksi, memandangkan logam itu kini didagangkan pada US$42,900 setan di Bursa Logam London.

“Terdapat minat belian yang datang dari Pakistan dan Bangladesh, bagaimanapun, kami masih belum tahu sama ada terdapat sebarang tawaran daripada penjual,” katanya kepada Bernama.

Untuk minggu yang baru berakhir, tawaran kekal pada 10 tan, tanpa sebarang penjual.

Sentimen pelabur kekal berhati-hati

Bursa Malaysia dijangka menyaksikan dagangan dalam julat kecil minggu depan berikutan sentimen pelabur mungkin kekal berhati-hati disebabkan kekurangan pemangkin, kata penganalisis.

Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata penanda aras FTSE Bursa Malaysia KLCI (FBM KLCI) dijangka bergerak dalam julat 1,595 hingga 1,605 minggu depan.

“Susulan turun naik pasaran ketara semula, kami yakin pasaran serantau dan tempatan akan turut terjejas dan sentimen pelabur akan kekal bimbang walaupun pembelian semasa harga rendah mungkin berlaku,” katanya kepada Bernama.

Ketua Ahli Ekonomi Bank Islam Malaysia Bhd, Mohd Afzanizam Abdul Rashid pula berkata sentimen akan terus ditentukan oleh peristiwa luar seperti krisis ketenteraan di Ukraine, harga komoditi yang lebih tinggi, serta pengetatan dasar monetari global.

“Justeru, wajar diberi perhatian bahawa dana asing telah menjadi pembeli bersih dalam tiga bulan pertama tahun ini, dengan pembelian bersih RM6.4 bilion.

“Mungkin, ia menandakan bahawa nilai telah muncul dalam pasaran ekuiti kita,” katanya kepada Bernama.

Bank Negara serap lebihan mudah tunai

Kadar jangka pendek dijangka kekal stabil minggu hadapan susulan operasi Bank Negara Malaysia (BNM) untuk menyerap lebihan mudah tunai dari pasaran kewangan.

Purata kadar semalaman Islam berada pada 1.72 peratus, manakala kadar satu, dua dan tiga minggu, masing-masing pada 1.78 peratus, 1.82 peratus dan 1.85 peratus.

Untuk minggu yang baru berakhir, BNM menjalankan operasi setiap hari bagi mengurangkan lebihan dana daripada sistem kewangan dengan menjalankan tender pasaran wang konvensional, tender Qard, tender lelongan lelongan pelbagai kematangan Islam (IRMA), tender program komoditi Murabahah dan tender repo berbalik.

Jumlah lebihan mudah tunai dalam sistem konvensional untuk minggu berkenaan jatuh kepada RM41.33 bilion berbanding RM42.48 bilion yang dicatatkan pada minggu sebelumnya, manakala dalam sistem Islam, ia meningkat kepada RM23.50 bilion daripada RM22.83 bilion.


AS jual pangsapuri anak tiri Najib di New York

Kerajaan Amerika Syarikat (AS) telah menjual pangsapuri yang dirampas daripada anak tiri Datuk Seri Najib Razak, Riza Shahriz Abdul Aziz di tengah kota New York pada harga AS$16.8 juta, lapor New York Times (NYT).

Langkah itu adalah sebagai pertukaran penerbit filem Hollywood ‘The Wolf of Wall Street’ itu untuk menggugurkan pertuduhan pengubahan wang haram terhadap dirinya.

Penjualan pangsapuri mewah di 15 West 63rd Street itu dipercayai adalah antara penjualan semula hartanah kediaman yang paling mahal pernah direkodkan.

NYT melaporkan sebuah pangsapuri tiga bilik di 220 Central Park South – bangunan kediaman termahal di New York – dijual pada harga AS$33 juta.

Pada 14 Mei tahun lalu, Riza dibebaskan tanpa dilepaskan oleh Mahkamah Sesyen Kuala Lumpur dengan syarat dia melepaskan aset berjumlah AS$108 juta, wang tunai kira-kira AS$14 juta – kedua-duanya didakwa berkaitan dengan dana yang dicuri dari 1Malaysia Development Bhd (1MDB) – serta membayar denda mebhikur Seksyen 92 Akta 613, berjumlah RM500,000.

Pada tahun 2012, Riza dilaporkan membayar harga AS$33.5 juta untuk pembelian hartanah itu, dipercayai menggunakan dana 1MDB. – NYT


Rasuah badan sukan: Adam Adli jangan tuduh sembarangan

Kesatuan Olahraga Malaysia (KOM) akan mengambil tindakan terhadap Timbalan Menteri Belia dan Sukan, Adam Adli Abd Halim, yang mendakwa terdapat badan sukan di negara ini yang dibelenggu gejala rasuah.

Presiden KOM Datuk Seri Shahidan Kassim juga mengingatkan Ketua AMK PKR itu supaya tidak mengeluarkan tuduhan sesuka hati tanpa mendapatkan maklumat lengkap terlebih dahulu.

“Terlebih dahulu saya ingin memberitahu Timbalan Menteri Belia dan Sukan bahawa beliau adalah orang baharu dalam dunia sukan.

“Jangan sekali-kali hendak menjadi juara dengan melemparkan kenyataan-kenyataan yang tidak berasas dan kurang fakta.

“Sila dapatkan maklumat lengkap bagaimanakah badan-badan sukan diuruskan oleh orang-orang yang dipilih,” katanya dalam satu kenyataan hari ini (14 Disember 2022).

Shahidan yang juga Ahli Parlimen Arau mengingatkan Adam Adli bahawa beliau sepatutnya mempertahan sukan dan bukannya mengeluarkan komen untuk memburukkan nama baik sukan dan persatuan.

“Ini adalah kurang sihat dan tidak sesuai dikeluarkan oleh seorang Timbalan Menteri Belia dan Sukan.

“Sila buktikan badan sukan mana yang terlibat dengan rasuah. Jika tidak kami akan mengambil tindakan terhadap dakwaan yang tidak berasas ini,” katanya lagi.

Sebelum ini, Majlis Olimpik Malaysia (MOM) turut menggesa Adam Adli supaya menjustifikasikan dakwaan bahawa badan sukan di negara ini dibelenggu oleh gejala rasuah.

Dakwaan Adam Adli itu disifatkan MOM tidak berasas dan tidak wajar dikeluarkan oleh seorang Timbalan Menteri

Presiden MOM Tan Sri Mohamad Norza Zakaria meminta penjelasan berhubung isu yang dibangkitkannya tersebut sambil menyifatkan kenyataan sedemikian adalah tidak wajar, tidak adil dan prejudis kerana pelbagai badan sukan negara berjaya melahirkan juara dunia dalam sukan masing-masing selama berdekad-dekad.


62,918 kes Covid-19 masih aktif, 69 kematian baharu

Kementerian Kesihatan Malaysia (KKM) hari ini melaporkan sebanyak 69 lagi kematian direkodkan dalam tempoh 24 jam sehingga 12 tengah hari tadi menjadikan kumulatif kematian kepada 4,477 kes.

Susulan penurunan kes baharu kepada 4,611, termasuk lapan kes import, jumlah pesakit yang sembuh dalam tempoh itu juga meningkat kepada 5,439 orang, menjadikan keseluruhan mereka yang sembuh seramai 633,624.

Bagaimanapun, keseluruhan mereka yang sembuh masih di bawah jumlah kes positif yang dicatatkan sehingga kini sebanyak 701,019 kes dengan 62,918 lagi kes masih aktif.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata, pesakit dirawat di unit rawatan rapi (ICU) kekal sama seperti semalam seramai 880 orang, dan daripada jumlah itu 452 memerlukan alat bantuan pernafasan.

Terdahulu beliau memaklumkan jumlah kes baharu yang direkodkan dalam tempoh 24 jam sehingga 12 tengah hari tadi adalah 4,611 kes.

Selangor, walaupun menunjukkan penurunan sejak beberapa hari lalu, terus mencatat kes tertinggi dengan 1,346, diikuti Sarawak (682 kes), dan Perak (453 kes).

Sementara itu, Dr Noor Hisham juga memaklumkan dalam tempoh sama 22 kluster baharu direkodkan di seluruh negara dengan 14 daripadanya adalah kluster tempat kerja, komuniti (tujuh) dan satu kluster kumpulan berisiko tinggi.

Beliau berkata Selangor menjadi penyumbang utama dengan empat kluster tempat kerja membabitkan kilang perindustrian di Klang, Petaling dan Gombak, yang melibatkan 346 kes positif baharu.

Johor juga merekodkan empat kluster tempat kerja yang semuanya di Johor Bahru membabitkan 64 jangkitan di kilang dan tapak binaan.

Sarawak (119 jangkitan baharu) dan Kelantan (68 jangkitan baharu) masing-masing turut mencatatkan empat kluster baharu membabitkan tempat kerja, komuniti dan kumpulan berisiko tinggi.

Kluster baharu lain ialah di Pulau Pinang (dua – tempat kerja); Sabah (dua – tempat kerja dan komuniti); dan masing-masing satu Negeri Sembilan, dan Melaka membabitkan tempat kerja.

Data 21 Jun 2021 dan 20 Jun 2021


Isu lantikan TPM, Muhyiddin serah pertimbangan PM untuk putuskan

Perdana Menteri Datuk Seri Ismail Sabri Yaakob diberi ruang untuk membuat keputusan berhubung isu lantikan jawatan Timbalan Perdana Menteri (TPM), kata Tan Sri Muhyiddin Yassin.

Pengerusi Perikatan Nasional (PN) itu tidak mendesak Ismail Sabri berhubung isu jawatan TPM walaupun sudah didedahkan terdapat perjanjian sebelum ini, sebaliknya menyerahkan kepada Ismail Sabri untuk membuat pertimbangan dengan bijaksana.

“Yang itu saya nak jawab ringkas. Saya tak nak panjang-panjang. Pasal itu saya kata serah pada Perdana Menteri dan ikut pertimbangan yang bijaksana,” katanya dipetik laporan BH.

Muhyiddin yang juga Pengerusi Majlis Pemulihan Negara (MPN) terdahulu menghadiri program Blood Donation Drive di Centre Court, Mid Valley hari ini.

Turut hadir, Presiden Tan Sri Muhyiddin Charity Golf (TSMCG), Datuk Zainuddin Mohd Radzi dan Pengarah Pusat Darah Negara, Dr Afifah Hassan.

Terdahulu Muhyiddin sebelum ini dilaporkan berkata, beliau sudah mengadakan pertemuan dengan Ismail Sabri untuk mengutarakan beberapa perkara penting dan supaya perjanjian PN sebelum ini, termasuk berkaitan pelantikan TPM dapat dipertimbangkan.

Sebelum ini, tular dalam media sosial ketika ini dokumen berhubung perjanjian yang dimerterai antara Ismail Sabri dengan Bersatu dan PAS.

Dokumen yang tular dalam platform media sosial Facebook mengesahkan terdapat terma berhubung jawatan TPM, disamping perlu mengadakan pilihan raya umum ke-15 (PRU-15) selewat-lewatnya pada Julai tahun ini.

“Pihak-pihak bersetuju jawatan Timbalan Perdana Menteri diserahkan kepada Ahli Parlimen yang ditetapkan oleh Parti Pribumi Bersatu Malaysia (Bersatu), manakala jumlah anggota Jemaah Menteri dan Timbalan Menteri yang diperuntukkan kepada parti-parti dikekalkan.

“Hanya perubahan portfolio akan ditentukan melalui perbincangan bersama,” menurut dokumen yang tular tersebut.

Ia sekaligus membuktikan kenyataan mantan PM Tan Sri Muhyiddin Yassin yang juga Presiden Bersatu sebelum ini berhubung kewujudan perjanjian tersebut adalah sahih, ia walaupun terdapat pihak-pihak yang cuba mempertikaikannya.

Perjanjian tersebut juga ditandatangani dua saksi iaitu Setiausaha Agung Bersatu Datuk Seri Hamzah Zainudin dan Ahli Parlimen Ketereh Tan Sri Annuar Musa.

Selain perjanjian untuk melantik TPM, turut dipersetujui adalah berhubung isu pembubaran Parlimen.

“Perdana Menteri yang baharu dilantik juga hendaklah memberikan akujanji akan mengadakan rundingan dan mencapai suatu persefahaman dengan pihak-pihak sebelum menentukan tarikh pembubaran Parlimen ke-14 yang akan diadakan selewat-lewatnya pada bulan Julai 2022 atau mana-mana tarikh yang dipersetujui bersama,” menurut dokumen itu lagi.

Sementara itu, mengulas tindakan kerajaan mengambil langkah berjimat membabitkan semua kementerian dan agensi, beliau melihat tindakan itu sebagai wajar, namun meminta ia mesti mengambil kira bebanan semasa rakyat.

“Itu wajar, tetapi apa pun langkah kerajaan nak ambil, mesti ambil kira supaya ia tak (menyebabkan) beban meningkat dan bertambah kepada rakyat, potong subsidi, potong itu ini.

“Cara nak dilaksanakan… adakah buat mengejut atau berfasa-fasa,” katanya.


Lantik diri sendiri jadi Menteri Kewangan, Wan Saiful kata Rafizi sudah hilang ingatan

Datuk Wan Saiful Wan Jan menyifatkan Timbalan Presiden PKR, Rafizi Ramli sebagai seorang yang sudah hilang ingatan apabila jelas membuat pusingan-U berhubung pendiriannya sebelum ini.

Ahli Parlimen Tasek Gelugor itu berkata Rafizi yang dahulunya disanjung sudah tidak lagi berpegang kepada prinsipnya, sebaliknya hanya menjadi kaki bodek kepada bosnya, Datuk Seri Anwar Ibrahim.

“Rafizi pernah berkata dia menentang Perdana Menteri menjadi Menteri Kewangan, tapi bila Anwar ambil jawatan Menteri Kewangan, Rafizi terus amnesia (hilang ingatan).

“Saya langsung tidak menyangka bahawa Rafizi juga seorang penjilat Anwar. Rupa-rupanya Presiden dan Timbalan Presiden serupa sahaja. Demi jawatan dan kedudukan, sanggup menjual diri dan menggadai perjuangan,” katanya dalam hantaran Facebook hari ini.

Ketua Penerangan Bersatu itu juga turut menyelar kenyataan Rafizi bahawa perlantikan Anwar sebagai Menteri Kewangan disebabkan situasi ‘luar biasa’.

“Konon-kononnya ini masa yang luar biasa dan membolehkan prinsip dilupakan. Sebenarnya ujian yang menentukan kita berprinsip atau tidak ialah ujian pada waktu yang luar biasa.

“Nyata sekali perjuangan Pakatan Harapan (PH) adalah penipuan demi nafsu dan tiada prinsip,” katanya.

Semalam media melaporkan Rafizi yang juga Menteri Ekonomi menyifatkan jawatan Menteri Kewangan digalas oleh Anwar disebabkan negara berada dalam situasi yang luar biasa.

Jelasnya ia ekoran kerana tiada parti yang dapat membentuk satu kerajaan dan bagi mengelakkan pertikaian antara parti-parti bergabung membentuk kerajaan.


Kesatuan ulama sedunia ajak umat Islam pertahan Masjid Al-Aqsa esok

Kesatuan Ulama Islam Sedunia (IUMS) menggesa umat Islam, khususnya di Palestin supaya menghalang pelampau Yahudi daripada menyerbu masuk ke Haram Al Sharif di Masjid Al-Aqsa, di Baitulmaqdis Timur esok.

IUMS juga mengecam provokasi berulang kali dan serangan berterusan oleh pelampau Yahudi di Masjid Al-Aqsa,” kata Setiausaha Agung IUMS, Sheikh Ali al-Qaradaghi dalam satu kenyataan hari ini.

Kumpulan pelampau Israel sebelum ini menggesa pendatang haram Yahudi untuk menyerbu masuk ke kompleks Al-Aqsa secara besar-besaran pada 18 Julai (esok) sempena apa yang mereka gelar ‘hari pemusnahan kuil’.

Masjid Al-Aqsa, masjid suci ketiga umat Islam, turut dikenali di kalangan penganut Yahudi sebagai ‘The Temple Mount’ yang mendakwa ianya adalah tapak bagi dua kuil mereka pada zaman purba.

Satu kumpulan dikenali Pergerakan Kedaulatan di Israel juga sedang membuat persediaan menganjurkan perarakan besar-besaran pendatang Yahudi di sekeliling tembok Bandar Lama Baitulmaqdis pada hari sama.

“Penyerang – pendatang asing yang menduduki Palestin telah bertahun-tahun menyerbu kompleks Al-Aqsa, dan terakhir adalah pada bulan Ramadan lalu,” kata al-Qaradaghi.

Sambil memuji rakyat Palestin sebagai ‘pahlawan’ kerana melindungi Masjid Al-Aqsa, beliau menekankan bahawa tindakan kumpulan pelampau itu sekali lagi akan gagal.

“Kami mendesak rakyat Palestin pada umumnya dan penduduk Baitulmaqdis serta sekitarnya untuk mengambil tindakan melindungi Al-Aqsa, esok,” katanya.

Rejim Zionis Israel menduduki Baitulmaqdis Timur di mana terletaknya Masjid Al-Aqsa dalam Perang Arab-Israel pada 1967.

Pertubuhan Bangsa-Bangsa Bersatu dan masyarakat antarabangsa mengisytiharkan pendudukan rejim Israel di wilayah Palestin sebagai haram dan tidak sah. – Agensi


‘Dengan takbir pun takut’

Ahli Parlimen Perikatan Nasional (PN) Alor Setar, Afnan Hamimi Taib Azamudden menempelak pihak tertentu susulan pembatalan slot takbir raya oleh Ahli Parlimen PN yang sepatutnya disiarkan di TV3 jam 10.20 malam tadi.

Menurutnya siaran berkenaan adalah berbayar dan notis pembatalan itu diberikan pada jam 10.11 malam, sembilan minit sebelum disiarkan

“Dengan takbir pun takut.

“Selalunya, yang kena rasuk hantu yang bertempik takut bila kita bertakbir.

“Lagi kuat takbir, lagi bertempik hantu syaitan tu.

“Esok, kita takbir kuat lagi. Lepas takbir, talkin,” katanya dalam Facebook beliau malam tadi (21 April 2023).

Beliau berkata demikian sebagai mengulas tindakan TV3 membatalkan slot takbir raya Ahli Parlimen PN pimpinan Tan Sri Muhyiddin Yassin, pada minit-minit terakhir dengan alasan masalah teknikal.

Mengikut jadual, takbir raya PN sepatutnya disiarkan pada jam 10.20 malam tadi, tetapi pada jam 10.11 malam iaitu kurang 10 minit daripada siaran, pihak TV3 memaklumkan pembatalan tersebut secara rasmi.

Bagaimanapun, takbir raya PN yang dipimpin Muhyiddin boleh diikuti di Facebook Perikatan Nasional.


Covid-19: Norma baharu PRN Melaka

Pada saat pandemik Covid-19 melanda dunia dan Malaysia, negara sekali lagi terpaksa mengadakan satu lagi Pilihan Raya Negeri (PRN) Melaka pada 20 November ini.

Lebih menggusarkan, PRN ini perlu melalui kaedah pengundian atau kempen pilihan raya secara norma baharu dengan pelbagai prosedur operasi standard (SOP) yang ketat bagi mengekang penularan wabak Covid-19 dalam kalangan pengundi atau daftar pemilih.

Walaupun jumlah vaksinasi populasi dewasa rakyat Malaysia telah melebihi tahap 95 peratus, namun langkah berwaspada tetap perlu diambil bagi mengelakkan PRN berkenaan mencetuskan kluster baharu Covid-19.

Bagi prosedur perjalanan hari mengundi, Pemandu Arah Pusat Mengundi (PAPM) akan menjalankan saringan suhu badan kepada individu yang memasuki pusat mengundi dan pengundi perlu sanitasi tangan serta memakai pelitup muka.

Individu yang bergejala atau demam dengan suhu melebihi 37.4 darjah celcius tidak dibenarkan masuk ke tempat mengundi dan akan dibawa ke tempat mengundi khas (khemah pengundi bergejala) yang dikendalikan petugas KKM.

PAPM akan menguruskan pengundi bergejala yang ditempatkan di tempat mengundi khas itu dengan membawa dokumen pengenalan pengundi kepada Ketua Tempat Mengundi (KTM) saluran asal tempat pengundi mengundi.

Ejen barung juga disaran memainkan peranan dalam memastikan proses pengundian di tempat mengundi khas itu dilaksanakan dan kertas undi pengundi akan dimasukkan dalam plastik dan disanitasi sebelum dimasukkan ke dalam peti undi.

Selain itu, pengundi perlu mengimbas kod QR MySejahtera atau merekod maklumat diri di luar sebelum masuk ke saluran pengundi manakala petugas media dan pemerhati yang diberikan pas SPR perlu mengimbas kod QR di pintu masuk pusat mengundi atau di khemah saringan suhu badan.

Suruhanjaya Pilihan Raya menetapkan tarikh mengundi bagi PRN Melaka pada 20 November ekoran pembubaran DUN pada 4 Oktober lalu susulan empat Adun menarik sokongan terhadap kepimpinan ketua menteri.

Melaka yang mempunyai 28 kawasan Dun memiliki seramai 495,196 pengundi berdaftar dengan 240,530 atau 48.57 peratus pengundi adalah lelaki dan baki 254,666 atau 51.43 peratus, wanita.

Dalam pada itu, orang ramai diingatkan supaya lebih berwaspada dengan kemunculan  gejala Covid-19 pada hari mengundi termasuk komplikasi kandungan oksigen rendah, ‘Happy Hypoxia’.

Pakar Perunding Perubatan dan Paru-Paru Pusat Perubatan Sunway Velocity, Dr Nurul Yaqeen berkata, Hypoxia berpunca daripada pelbagai penyakit terutama paru-paru dan jantung yang menyebabkan kerosakan otak, paru-paru dan organ dalaman badan sekali gus membawa maut jika tidak dirawat segera. Katanya, keadaan itu berlaku apabila individu mengalami masalah kekurangan oksigen dalam badan kurang daripada 95 peratus.

“Tahap pernafasan pesakit Hypoxia boleh menjangkau sehingga 40 hingga 50 kali seminit berbanding kadar pernafasan normal antara 12 hingga 20 kali seminit.

“Kita juga akan melihat pesakit akan menjadi semakin risau dan panik selain tercungap-cungap kerana kesukarannya bernafas,” katanya.

Apa yang membimbangkan katanya, perkara sebaliknya berlaku kepada pesakit Covid-19 yang mengalami Hypoxia apabila tidak menunjukkan sebarang gejala sukar bernafas walaupun tahap oksigen dalam badan rendah.

“Mereka kelihatan tenang, normal dan ceria seperti biasa walaupun tahap oksigen mereka rendah maka sebab itulah golongan pesakit Covid-19 ini dipanggil ‘Happy Hypoxic’.

“Ini menyebabkan kekeliruan apabila doktor sukar mengenal pasti pesakit Covid-19 yang alami Hypoxia kerana otot pernafasan mereka tidak menunjukkan tanda sukar bernafas.

“Happy Hypoxia ini boleh menjadi pembunuh senyap kerana apabila masalah kekurangan oksigen ini tidak dapat dikesan dan dirawat lebih awal, pesakit Covid-19 boleh meninggal dunia,” katanya.

Menurutnya, setiap isi rumah digalakkan memiliki alat mengesan kadar oksigen dalam darah, ‘Pulse Oximeter‘ kerana pengesanan awal gejala ini boleh mengelakkan kematian dalam kalangan pesakit Covid-19.


Rizab antarabangsa BN pada 15 Jun AS$113 bilion

Jumlah rizab antarabangsa Bank Negara Malaysia (BNM) adalah US$113.0 bilion pada 15 Jun, 2023.

Dalam kenyataannya hari ini, bank pusat itu berkata jumlah tersebut memadai untuk membiayai 4.8 bulan import barangan dan perkhidmatan dan 1.0 kali jumlah hutang luar negeri jangka pendek, menurut laporan Bernama.

Komponen utama rizab antarabangsa BNM itu ialah masing-masing rizab mata wang asing sebanyak US$100.2 bilion, kedudukan rizab Tabung Kewangan Antarabangsa (US$1.4 bilion), hak pengeluaran khas atau SDR (US$5.8 bilion), emas (US$2.5 bilion) dan aset rizab lain (US$3 bilion).

BNM berkata, jumlah aset adalah RM607.74 bilion yang merangkumi emas dan pertukaran asing serta rizab-rizab lain termasuk SDR (RM498.18 bilion), kertas Kerajaan Malaysia (RM12.59 bilion), deposit dengan institusi kewangan (RM1.73 bilion), pinjaman dan pendahuluan (RM23.54 bilion), tanah dan bangunan (RM4.14 bilion) serta aset-aset lain (RM67.56 bilion).

Modal dan liabiliti pula terdiri daripada modal berbayar sebanyak RM100 juta manakala rizab (RM166.40 bilion), mata wang dalam edaran (RM159.12 bilion), deposit oleh institusi kewangan (RM192.42 bilion), deposit oleh kerajaan Persekutuan (RM8.76 bilion), deposit lain (RM38.47 bilion), kertas Bank Negara (RM9.57 bilion), peruntukan SDR (RM28.73 bilion) dan liabiliti-liabiliti lain (RM4.18 bilion).


Khutbah Jumaat Selangor serang LGBT, SIS, amalan songsang

Khutbah Jumaat di masjid-masjid di Selangor hari ini memberi amaran kepada umat Islam supaya tidak menyokong perjuangan LGBT, menyifatkan mereka yang mengamalkan homoseksualiti ini terlibat dalam ‘tabiat sesat’ yang akan mengundang kemurkaan Allah.

“Orang Islam yang beriman dan bertakwa wajib menolak LGBT dan menolak kumpulan liberal yang mendukung tabiat songsang ini,” menurut teks khutbah Jumaat yang dikeluarkan Jabatan Agama Islam Selangor (JAIS), merujuk kepada gerakan lesbian, gay, biseksual, dan transgender.

“Pengamal-pengamal LGBT dan yang mempertahankannya hendaklah kembali bertaubat, menyesal dan tidak mengulangi perbuatan haramnya. Kecenderungan seks songsang adalah tabiat yang boleh diubah melalui mujahadah nafsu yang berterusan.”

Memetik laporan MalaysiaNow, amaran itu hadir berikutan pembatalan acara hiburan yang dirancang di sebuah kelab malam di Kuala Lumpur yang mana penganjur berkata akan menampilkan persembahan lelaki sasa berpakaian dalam wanita atau lebih dikenali sebagai ‘Thai Hot Guy’.

Susulan bantahan keras daripada PAS dan pemimpin Islam yang mengecam rancangan sedemikian kerana bertentangan dengan budaya dan sensitiviti tempatan, penganjur bertindak membatalkan acara tersebut.

Awal bulan ini, perarakan Hari Wanita di Kuala Lumpur menyaksikan sekumpulan aktivis LGBT menyeru hak sama rata, mencetuskan kritikan daripada Pas serta siasatan polis.

Perarakan ini antara lain dianjurkan oleh Sisters In Islam (SIS), selepas gagal dalam rayuan untuk menolak fatwa di Selangor pada 14 Mac lalu yang melabelkan kumpulan itu sebagai sesat dan menyeleweng daripada ajaran Islam.

Khutbah hari ini turut menyerang SIS dan menyeru umat Islam supaya mengikut ajaran Islam yang betul iaitu ‘suci dan tidak tercemar’.

“Orang Islam wajib menjauhi fahaman dan pemikiran liberalisme selaras dengan keputusan Jawatankuasa Fatwa Negeri Selangor yang menyatakan SIS dan mana-mana individu, pertubuhan atau institusi yang berpegang kepada fahaman liberalisme dan pluralisme agama adalah sesat dan menyeleweng daripada ajaran Islam.

“Mana-mana individu atau kumpulan yang menyatakan sokongan terhadap hak asasi LGBT adalah haram kerana perbuatan yang menyokong kepada kemungkaran boleh merosakkan akidah.”


Jika penularan Covid-19 meningkat, Kuantan pula bakal laksana PKP

Pelaksanaan Perintah Kawalan Pergerakan (PKP) mungkin terpaksa dilakukan di Kuantan sekiranya peningkatan kes positif Covid-19 di daerah tersebut tidak dapat dikawal dengan baik, kata Menteri Besar Datuk Seri Wan Rosdy Wan Ismail.

Wan Rosdy berkata cadangan tersebut akan dipertimbangkan jika trend peningkatan di daerah itu tidak menunjukkan sebarang penurunan dan setakat tengah hari ini, jumlah kumulatif kes positif ialah 1,470 kes dengan jumlah kes aktif sebanyak 143 kes daripada sembilan kluster.

“Saya berharap penduduk Pahang terutamanya di Kuantan dapat bersama-sama mengawal penularan jangkitan pandemik ini dengan mengehadkan aktiviti atau majlis rasmi melibatkan orang ramai serta mengehadkan pergerakan rentas keluar masuk daerah.

“Orang ramai diingatkan sentiasa menjaga penjarakan fizikal di premis makanan manakala bilangan pengunjung bazar Ramadan dan Aidilfitri akan dikurangkan daripada kapasiti sedia ada bagi memastikan aspek penjarakan ini dijaga,” katanya dalam satu kenyataan hari ini.

Jumlah sampel yang masih menunggu keputusan ialah 647 sampel selain 1,942 orang lagi dikenakan perintah kuarantin di rumah.

Wan Rosdy yang mendengar taklimat situasi semasa pandemik COVID-19 di Pahang oleh Jawatankuasa Pengurusan Bencana Negeri hari ini, juga mengingatkan pengurusan masjid untuk sentiasa mematuhi prosedur operasi standard (SOP) ditetapkan Jabatan Agama Islam Pahang (JAIP).

Ini ekoran penularan pandemik itu dalam komuniti yang dipercayai berpunca daripada aktiviti berbuka puasa dan moreh tanpa pematuhan SOP yang membawa kepada pelaksanaan Perintah Kawalan Pergerakan Diperketatkan (PKPD) di Taman Tanah Putih Baru di sini, bermula tengah malam ini (5 Mei) hingga 18 Mei.

Gesaan supaya penduduk Pahang terus berwaspada dan mengambil langkah kawalan juga dibuat memandangkan empat daerah di negeri ini kini dikategorikan zon merah iaitu Kuantan, Temerloh, Bentong dan Raub.


Biden tersungkur pada majlis konvokesyen tentera udara

Presiden Amerika Syarikat (AS), Joe Biden dilaporkan jatuh tersungkur sebaik selesai menyerahkan skrol terakhir pada majlis konvokesyen graduan diploma di Akademi Tentera Udara AS, pada Khamis.

Biden, 80 tahun dipercayai tersadung bagaimanapun bangun dengan pantas lalu berjalan menuju ke kerusinya.

Ketika terjatuh, Biden sempat menahan dirinya dengan tangan sebelum dibantu tiga pembantunya dan berjalan semula tanpa sebarang bantuan.

Kejadian itu berlaku selepas Biden berucap pada majlis perasmian yang intipatinya memberi amaran kepada graduan berkaitan situasi yang bakal dihadapi mereka ketika memulakan perkhidmatan dalam keadaan dunia tidak stabil selain berdepan cabaran dari Russia dan China.

Dalam pada itu, Pengarah Komunikasi White House, Ben LaBolt melalui akaun Twitter berkata Biden dalam keadaan baik.

“Ada beg pasir di atas pentas ketika Presiden bersalaman,” jelasnya lagi.

Biden merupakan pemimpin tertua menerajui Pejabat Oval akan bertanding pada pemilihan semula tahun hadapan.

Doktor mengisytiharkan Biden dalam keadaan sihat dan cergas untuk berkhidmat selepas melalui pemeriksaan fizikal, pada Februari lalu.

Biden juga dimaklumkan tidak mengambil minuman beralkohol atau produk tembakau, selain bersenam sekurang-kurangnya lima kali seminggu.

Dalam tinjauan yang dilakukan menunjukkan rakyat AS bimbang republik itu ditadbir presiden berusia 75 tahun ke atas.

Pesaingnya yang juga bekas Presiden, Donald Trump bakal memasuki usia 77 tahun, pada bulan ini. – REUTERS


Dia bagi kita ambil, tapi undi jangan beri : Tun Faisal

Pengumuman terbaharu kerajaan berkait pemberian wang kepada rakyat termasuk pesara pagi tadi, mendapat reaksi bekas Timbalan Ketua UMNO Bahagian Putrajaya, Datuk Tun Faisal Ismail Aziz.

Melalui satu kenyataan di Facebook sebentar tadi, beliau menyifatkan kerajaan hari ini sudah ‘goyang’ dengan gelombang Perikatan Nasional (PN) di Kelantan, Kedah dan Selangor.

“Sudah goyang…baru nampak wave (gelombang) di Kelantan, Kedah, (dan) Selangor dia sudah goyang.

“Bayangkan apa rakyat boleh dapat lagi jika pengundi-pengundi di enam negeri tak undi PH-BN?

“Bayangkan berapa banyak janji yang dia akan tunaikan kalau pengundi enam negeri tak undi PH-BN?,” katanya dalam hantaran di Facebook.

Pagi tadi, Perdana Menteri, Datuk Seri Anwar Ibrahim mengumumkan pemberian RM100 kepada lebih 10 juta rakyat yang akan dikreditkan dalam e-dompet.

Dalam pengumuman sama, Anwar yang juga Menteri Kewangan turut memaklumkan pemberian bantuan khas penghargaan sebanyak RM300 kepada penjawat awam gred 56 ke bawah termasuk lantikan kontrak sementara itu, pesara kerajaan pula akan menerima bantuan khas penghargaan sebanyak RM200.

Dalam pada itu, Tun Faisal mengingatkan pengundi terlibat agar mengambil wang pemberian kerajaan itu.

“Apa-apa dia bagi, kita ambil, kita guna, kita pakai. Masa undi, jangan undi PH-BN…kalau tak, nanti dia kata kita makan rasuah. Undi tetap undi PN.

“Apa PM10 ingat nilai diri kita RM100, RM200, RM300 je ke?

“Meh (ayuh) senaraikan apa kita nak, mana tahu sebelum PRN ini kita boleh dapat macam-macam lagi,” katanya.

Enam negeri dijadualkan memilih pada 12 Ogos ini dengan penamaan calon bakal berlangsung Sabtu ini.


751,928 kanak-kanak telah terima dos pertama vaksin Covid-19

Seramai 42,584 kanak-kanak berusia antara 5 tahun dan di bawah 12 tahun menerima suntikan pertama vaksin Covid-19, semalam, lapor Kementerian Kesihatan (KKM), hari ini.

Jumlah itu menjadikan keseluruhan kanak-kanak yang menyertai Program Imunisasi Covid-19 Kebangsaan Kanak-Kanak (PICKids) sejak 3 Februari lalu meningkat kepada 751,928 atau 21.2 peratus.

Sementara itu, sejak Program Imunisasi Covid-19 Dos Penggalak (PICK-B) bermula sejak rasmi pada 1 Oktober 2021 hingga semalam, seramai 14,453,640 atau 61.4 peratus daripada individu dewasa telah menerima dos penggalak.

Seramai 22,947,671 atau 97.5 peratus populasi dewasa telah melengkapkan suntikan vaksin masing-masing, manakala 23,227,035 atau 98.7 peratus lagi menerima sekurang-kurangnya satu dos.

Sejak 8 September tahun lalu hingga semalam juga seramai 2,800,143 atau 90.0 peratus remaja berusia 12 hingga 17 tahun telah lengkap divaksinasi, manakala 2,892,596 atau 93.0 peratus lagi menerima sekurang-kurangnya satu dos.

Keseluruhannya sebanyak 66,865,787 dos vaksin telah diberikan kepada populasi Malaysia, termasuk rakyat asing, sejak Program Imunisasi Covid-19 Kebangsaan (PICK) dilancarkan pada 24 Februari tahun lalu.

Daripada jumlah itu, 25,747,814 atau 78.8 peratus daripada populasi Malaysia telah lengkap divaksinasi, dan 26,871,559 atau 82.2 peratus lagi menerima sekurang-kurangnya satu dos.


Kes hari ini naik, 2 kematian dicatat

Jangkitan baharu Covid-19 di seluruh negara hari ini (Khamis, 2 Jun 2022), meningkat sedikit berbanding semalam, namun masih di bawah paras 2,000 kes.

Dalam tempoh 24 jam semalam sebanyak 1,877 jangkitan baharu dikesan, meningkat berbanding 1,809 kes yang dicatat pada Rabu.

Jumlah itu menjadikan kumulatif positif sejak Januari 2020 meningkat kepada 4,510,196 kes.

Daripada jumlah jangkitan baharu hari ini, 1,332 kes melibatkan individu yang telah menerima dos penggalak vaksin Covid-19; 384 kes (penerima dua dos); 151 kes (tidak menerima vaksinasi); dan 10 kes (menerima satu dos).

Selangor kekal mencatat kes tertinggi hari ini apabila merekodkan 886 jangkitan menjadikan kumulatif positif sebanyak 1,367,812.

Berikut adalah pecahan kes baharu mengikut negeri hari ini dan jumlah kumulatif positif sejak 2020:

Sementara itu, dua lagi pesakit meninggal dunia akibat komplikasi Covid-19 hari ini, iaitu masing-masing dicatatkan di Johor dan Kedah.

Ini menjadikan kumulatif kematian sejak Mac 2020 hingga semalam meningkat kepada 35,680 kes.

Sehingga semalam (1 Jun), seramai 4,449,593 pesakit telah sembuh, manakala 23,048 kes lagi masih aktif.

Seramai 22,052 pesakit masih menjalani kuarantin di rumah; 25 ditempatkan di PKRC; 945 dimasukkan ke hospital; dan 26 dirawat di unit rawatan rapi dengan 16 pesakit memerlukan alat bantuan pernafasan.


Polis tangkap lelaki positif syabu tetak empat ahli keluarga,

Seorang lelaki yang diburu selepas disyaki menetak empat ahli keluarganya menggunakan parang di sebuah rumah di Kampung Sedili Kecil, Kuala Sedili di Kota Tinggi pada Khamis lepas akhirnya ditangkap polis.

Ketua Polis Daerah Kota Tinggi Supt Hussin Zamora berkata lelaki berusia 38 tahun yang bekerja di sebuah ladang nanas itu, ditahan di Jalan Persiaran Indahpura 4, Kulai pada pukul 11.50 pagi semalam, lapor Bernama.

“Lelaki itu juga didapati positif dadah jenis Methamphetamine (syabu) dalam saringan air kencing yang dijalankan ke atasnya.

“Dia akan direman di bawah peruntukan undang-undang Seksyen 117 Kanun Prosedur Jenayah selama tujuh hari bermula esok hingga Rabu di Mahkamah Majistret Kota Tinggi untuk membantu siasatan,” katanya dalam kenyataan.

Hussin berkata kes disiasat mengikut Seksyen 326 Kanun Keseksaan yang boleh dikenakan hukuman penjara sehingga 20 tahun dan juga denda atau sebat, jika sabit kesalahan.

Pada Sabtu lepas, Hussin dilaporkan berkata polis sedang memburu seorang lelaki yang disyaki menetak isterinya yang berusia 30-an, ibu mentua (50-an), adik ipar perempuan (30-an) serta adik ipar lelaki (16 tahun), menggunakan parang ketika waktu berbuka puasa pada pukul 7.11 malam, Khamis sehingga kesemua mangsa mengalami cedera parah.

Ketika kejadian, dua anak lelaki itu masing-masing berusia lima tahun dan dua bulan berada bersama isterinya, namun kedua-duanya tidak cedera.


Kes baharu semalam kekal bawah 2,000, lima kematian dilaporkan

Kementerian Kesihatan (KKM) memaklumkan jumlah jangkitan baharu Covid-19 dalam tempoh 24 jam semalam (Isnin, 12 September 2022) kekal di bawah paras 2,000 apabila merekodkan 1,847 kes, termasuk tujuh kes import – naik sedikit berbanding 1,483 yang dicatat pada Ahad.

Jumlah itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,806,954 kes, dengan 4,744,636 pesakit telah sembuh, termasuk 2,148 pesakit pulih semalam.

Daripada jumlah jangkitan baharu semalam, 1,279 kes melibatkan individu yang telah menerima suntikan dos penggalak vaksin Covid-19, diikuti 369 kes (penerima dua dos); 196 kes (individu tidak divaksinasi); dan tiga kes (individu yang belum lengkap divaksinasi).

KKM juga memaklumkan sehingga kini, sebanyak 26,033 kes masih aktif, turun lagi berbanding 26,339 yang dicatat pada Ahad.

Jumlah itu termasuk, 24,752 pesakit yang masih menjalani kuarantin di rumah (25,021 pada Ahad); dan 10 pesakit ditempatkan di PKRC (lapan pada Ahad).

Jumlah pesakit yang dirawat di hospital bagaimanapun turun sedikit kepada 1,204, berbanding 1,241 pesakit pada Ahad, manakala 67 pesakit dimasukkan ke unit rawatan rapi (68 pada Ahad), dengan 45 daripadanya memerlukan alat bantuan pernafasan (48 pada Ahad).

Berikut adalah jumlah kes baharu dan kumulatif positif Covid-19 mengikut negeri sehingga semalam:

KKM juga memaklumkan lima pesakit meninggal dunia akibat komplikasi Covid-19 semalam, termasuk satu kematian di luar fasiliti kesihatan atau brought in death (BID).

Tiga daripada kes kematian itu dilaporkan di Perak dan masing-masing satu di Johor serta Kedah (BID).

Jumlah itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,285 kes, termasuk 7,711 kes BID.


23 guru tertekan diberi kaunseling pulihkan gangguan emosi

Dua puluh tiga guru yang dikenal pasti mengalami tekanan akan dipanggil untuk melalui proses tertentu termasuk kaunseling, bagi meningkatkan motivasi mereka dan pulih daripada gangguan emosi yang dialami.

Exco Pendidikan dan Teknologi negeri Datuk Rais Yasin berkata kesemua mereka itu dikenal pasti menghadapi tekanan menggunakan Saringan Skala Kemurungan, Kebimbangan dan Tekanan (DASS), untuk mengukur tahap stres dan kemurungan dalam kalangan guru di Melaka.

“Sebilangan mereka berada dalam tekanan bukannya disebabkan bebanan tugas, tetapi disebabkan faktor di luar tempat kerja seperti menghadapi masalah di rumah, kewangan dan keluarga.

“Kita telah mengenal pasti semua guru yang terlibat, seperti yang diminta Ketua Menteri Datuk Seri Sulaiman Md Ali untuk bantu mereka ini keluar daripada permasalahan yang dihadapi,” katanya kepada media di Krubong di Melaka, hari ini.

Terdahulu beliau merasmikan Kejohanan Bola Jaring Majlis Sukan Sekolah-sekolah Negeri (MSSN) Melaka, di Dewan Komuniti Sukan Krubong.

Mengulas lanjut Rais berkata pihaknya tidak akan mendedahkan kepada masyarakat apakah masalah yang dihadapi mereka, namun pihaknya akan memastikan Jabatan Pendidikan Negeri (JPN) membantu kesemua guru itu.

“Insya-Allah, saya sendiri akan memantau apakah statusnya dan saya amat berharap tekanan yang dihadapi para guru-guru ini, dapat dikurangkan segera,” katanya.

Kesemua 23 guru (3.54 peratus) yang dikesan berada tahap tertekan (stres) itu, merupakan dalam kalangan seramai 648 orang daripada 13,976 guru di Melaka, yang dikenal pasti menghadapi tekanan melalui saringan DASS, manakala 28 orang (4.32 peratus) berada pada tahap kemurungan .

Pada 27 Julai lepas Ketua Menteri Datuk Seri Sulaiman Md Ali mengarahkan JPN Melaka menyiasat punca 648 daripada 13,976 guru di negeri itu, yang menghadapi tekanan dan kemurungan ketika berkhidmat.

Beliau yang memandang serius laporan itu pada Persidangan Dewan Undangan Negeri (DUN) mahu laporan lengkap berhubung perkara itu dibentangkan kepadanya, sebelum dibawa kepada Kementerian Pendidikan. – Bernama


Bursa saham terus ditutup rendah

Bursa Malaysia ditutup rendah hari ini apabila para pelabur terus mengambil keuntungan di tengah-tengah prestasi bercampur-campur di bursa serantau dengan sentimen kekal berhati-hati berikutan ketidaktentuan serantau dan global.

Pada 5 petang, FTSE Bursa Malaysia KLCI (FBM KLCI) turun 17.07 mata atau 1.13 peratus untuk ditutup kepada 1,487.37 berbanding paras penutup 1,504.44 pada Jumaat minggu lepas, lapor Bernama.

Indeks petunjuk pasaran itu yang dibuka 2.83 mata lebih rendah pada 1,501.61 pagi ini bergerak antara paras 1,486.37 dan 1,502.07 sepanjang hari dagangan.

Di keseluruhan pasaran, kaunter rugi mengatasi kaunter untung sebanyak 670 berbanding 219, manakala 377 kaunter tidak berubah, 1,062 tidak diniagakan dan 17 yang lain digantung.

Jumlah dagangan meningkat kepada 2.18 bilion unit bernilai RM1.56 bilion daripada 2.11 bilion unit bernilai RM1.53 bilion sebelumnya.

Naib presiden penyelidikan ekuiti Rakuten Trade Sdn Bhd Thong Pak Leng berkata indeks utama serantau diniagakan bercampur-campur apabila kebimbangan terhadap kelembapan ekonomi global dan peningkatan berterusan kadar faedah telah menjejaskan sentimen.

“Sementara itu di China, saham ditutup positif selepas bank pusat negara itu menurunkan kadar utama pinjamannya sebagai sebahagian daripada usaha untuk menyokong pertumbuhan ekonomi yang lemah,” katanya kepada Bernama.

Bagaimanapun, katanya, meskipun perkembangan global itu, aktiviti membeli saham berharga rendah dijangka berlaku di bursa tempatan.

“Oleh itu, kami menjangka FBM KLCI diniagakan tidak berubah berlegar dalam jajaran 1,480-1,500 bagi minggu ini,” katanya.

Dalam kalangan kaunter wajaran tinggi Maybank susut lima sen kepada RM8.87, Public Bank turun dua sen kepada RM4.59, Petronas Chemicals susut empat sen kepada RM8.70 dan CIMB berkurangan 11 sen kepada RM5.31.

Dalam kalangan kaunter cergas, Sapura Energy turun satu sen kepada empat sen, South Malaysia Industries meningkat 2.5 sen kepada 50 sen manakala Metronic, Cnergenz dan MYEG semua tidak berubah masing-masing kepada 5.5 sen, 88.5 sen dan 78.5 sen.

Dalam kalangan kaunter rugi, Malaysia Pacific Industries turun RM1.58 kepada RM32.9, Nestle jatuh 80 sen kepada RM134.20, Hong Leong Financial Group susut 38 sen kepada 19.24 dan Petronas Dagangan berkurangan 36 sen kepada RM22.30

Di papan indeks, Indeks FBMT 100 jatuh 119.85 mata kepada 10,303.40, Indeks FBM Emas Shariah berkurangan 147.93 mata kepada 10,667.67, FBM 70 susut 153.60 mata kepada 12,633.84, FBM ACE turun 131.68 mata kepada 4,855.00, manakala Indeks FBM Emas susut 123.54 mata kepada 10,556.35.

Mengikut sektor, Indeks Perkhidmatan Kewangan berkurangan 137.85 mata kepada 16,615.13, Indeks Perladangan jatuh 75.61 mata kepada 7,171.63, Indeks Produk dan Perkhidmatan Perindustrian susut 2.07 mata kepada 181.67 dan Indeks Tenaga jatuh 5.94 mata kepada 665.40.

Jumlah dagangan Pasaran Utama berkurangan kepada 1.34 bilion saham bernilai RM1.22 billon daripada 1.35 bilion saham bernilai RM1.23 bilion pada Jumaat minggu lepas.

Jumlah dagangan waran meningkat kepada 329.54 juta unit bernilai RM53.58 juta daripada 321.76 juta unit bernilai RM48.25 juta sebelumnya.

Jumlah dagangan Pasaran ACE meningkat kepada 514.66 juta saham bernilai RM288.0 juta daripada 438.85 juta saham bernilai RM252.37 juta.

Kaunter produk dan perkhidmatan pengguna menyumbang 182.65 juta saham yang diniagakan di Pasaran Utama, produk dan perkhidmatan perindustrian (367.12 juta), pembinaan (47.87 juta), teknologi (156.03 juta), SPAC (sifar), perkhidmatan kewangan (46.73 juta), hartanah (103.74 juta), perladangan (16.93 juta), REITs (5.92 juta), dana tertutup (12,000), tenaga (246.37 juta), penjagaan kesihatan (113.8 juta), telekomunikai dan media (13.52 juta), pengangkutan dan logistik (28.87 juta) dan utiliti (12.27 juta).


Tindakan akan diambil terhadap pengendali Facebook, META: SKMM

Pengendali laman media sosial, META akan dikenakan tindakan undang-undang kerana tidak bersungguh menyekat kandungan memudaratkan di platform mereka.

Suruhanjaya Komunikasi dan Multimedia (SKMM) dalam satu kenyataan berkata META yang mengendalikan laman Facebook gagal memberi kerjasama sepenuhnya untuk menurunkan kandungan memudaratkan yang mengandungi elemen 3R (bangsa, agama dan raja), penyamaran , judi dalam talian serta iklan penipuan.

“Maklum balas pihak Meta yang lembap dan kurang memuaskan, tidak setimpal dengan keseriusan perkara berkenaan dan ini mengundang kebimbangan dan penelitian awam.

“Memandangkan tahap kerjasama diberikan oleh Meta adalah tidak memadai, pihak SKMM tidak teragak-agak untuk mengambil langkah definitif atau tindakan perundangan terhadap Meta sebagai langkah untuk memastikan pengguna dilindungi dan mempunyai persekitaran selamat di alam digital,” menurut kenyataan itu.

Bulan lalu, Menteri Komunikasi dan Digital Fahmi Fadzil berkata pihaknya akan berjumpa dengan pengurusan platform Meta bagi membincangkan isu penipuan dalam talian yang dilihat masih berleluasa sehingga kini.

Mengulas lanjut, SKMM berkata tindakan undang-undang itu perlu dalam menyemai kebertanggungjawaban keselamatan siber selain memperkasa perlindungan pengguna terhadap kandungan memudaratkan, termasuk juga aktiviti penipuan.

“SKMM tidak akan berkompromi terhadap sebarang perbuatan menyalahguna platform dalam talian dan telekomunikasi, rangkaian atau kemudahan dalam talian secara berterusan untuk aktiviti siber berniat jahat dan phishing.

“Ataupun sebarang kandungan menganggu-gugat kestabilan kaum, keharmonian sosial serta penghinaan terhadap institusi diraja.”


Selangor pun ada masalah air dan sekarang banjir kilat: Noh

Isu air tidak wajar dijadikan modal politik untuk menyerang kerajaan negeri Kelantan, kata Tan Sri Noh Omar.

Bekas Pengerusi UMNO Selangor yang dipecat Presiden, Datuk Seri Ahmad Zahid Hamidi sebelum ini berkata malah masalah air turut dihadapi di Selangor walaupun dianggap sebuah negeri maju dan sekarang berdepan pula masalah banjir kilat.

“Bila sebut masalah air semua kaitkan dengan Kelantan sedangkan bukan Kelantan sahaja berdepan masalah itu, saya sendiri yang tinggal di Selangor dan masalah sama juga berlaku di negeri maju.

“Ketika saya menjadi Menteri Kesejahteraan Bandar, Perumahan dan Kerajaan Tempatan (KPKT), saya terpaksa mengarahkan pihak bomba untuk bantu salurkan air dan sehingga kini masalah itu tidak selesai.

“Begitu juga dengan bencana banjir, apabila sebut sahaja banjir akan dikaitkan denga Kelantan sedangkan situasi sekarang sudah berubah.

“Siapa sangka Selangor tiba-tiba mendapat banjir kilat yang lebih teruk berbanding Kelantan. Justeru jangan memandang rendah kepada Kelantan dengan mengaitkan isu air dan banjir,” katanya menurut laporan BH.

Beliau berkata demikian ketika Program Sembang Santai bersama Timbalan Menteri Besar, Datuk Mohd Amar Nik Abdullah sempena Karnival Kelantan Maju Rakyat Sejahtera, di sini, malam tadi.

Pada masa sama, Noh turut menegaskan, siapa sahaja yang memerintah, menjadi tanggungjawab Kerajaan Pusat untuk memberi pertolongan dan bantuan kepada negeri tanpa mengira fahaman politik.

“Jangan ingat Kerajaan Madani sahaja yang bantu Kelantan kerana kerajaan Perikatan Nasional (PN) dan Barisan Nasional (BN) sebelum ini juga sudah banyak membantu Kelantan,” katanya.

Beliau berkata, apa yang mahu dilakukan kerajaan campuran termasuk subsidi bersasar dan penanaman padi lima musim dalam tempoh dua tahun adalah perkara yang sudah dilaksanakan kerajaan sebelum ini.


Kena tegas, UMNO perlu buang pemimpin langgar disiplin

Selepas tiada sebarang impak susulan keputusan Mesyuarat Majlis Tertinggi (MT) lalu yang mendesak Perdana Menteri Tan Sri Muhyiddin Yassin berundur, kini Datuk Mohd Puad Zarkashi mahu UMNO lebih tegas dan membuang pemimpinnya yang melanggar disiplin parti.

Ahli Majlis Tertinggi UMNO itu meluahkan rasa kecewanya selepas tiada Menteri dan Timbalan Menteri daripada parti itu yang menyahut keputusan Mesyuarat MT pada 8 Julai lalu, sebaliknya masih kekal bersama dalam Kabinet, ia sekaligus memberi tamparan hebat terhadap Presiden, Datuk Seri Ahmad Zahid Hamidi.

“Rakyat dan pandemik juga dijadikan alasan, perpecahan Melayu dijadikan alasan dan peruntukan kawasan juga jadi alasan.

“Tetapi apakah tidak ada titik noktah kepada gejala ini? UMNO perlu tegas. Tinggal 10.. 10 lah. Tinggal tiga, tigalah,” katanya dalam kenyataan di Facebook.

Jelasnya, perpecahan dalaman UMNO berpunca daripada kumpulan yang menentang keputusan parti dan sanggup bertindak membelakangi pendirian parti kerana mahu mengekalkan jawatan mereka.

“Orang kata UMNO berpecah. UMNO dikatakan berpecah bukan kerana pemilihan parti tetapi UMNO nampak berpecah kerana ada yang menentang keputusan parti. Mereka sanggup jadi ‘power broker’, jual parti dan berunding tanpa restu parti. Puncanya, untuk kekal jawatan dan takut tindakan,” katanya lagi.

Beliau memberikan contoh senario politik yang berlaku di Sabah, UMNO masih kekal kukuh walaupun ramai pemimpin utama keluar meninggalkan parti dan kemudiaan ia berjaya dipulihkan kekuatannya, seramai 21 ketua bahagian sebelum ini bertindak keluar parti.

Jelasnya, hanya tiga pemimpin parti itu yang istiqamah dengan UMNO iaitu Datuk Seri Bung Moktar Radin (Timbalan Ketua Menteri Sabah), Datuk Raime Unggi (Ahli Parlimen Tenom) dan Datuk Yakub Khan (Menteri Sains, Teknologi dan Inovasi Sabah).

“Mereka yang lari itu bukan kecil anak. Sembilan ADUN (Ahli Dewan Undangan Negeri), lima ahli Parlimen dan dua orang Senator. Bukan calang-calang, tetapi UMNO umpama habis madu sepah dibuang.

“Tetapi adakah UMNO Sabah tersungkur? Ahli dan pemimpin bawahan tidak lari. (Sebaliknya) Timbalan, naib, ketua wanita dan ketua pemuda tampil menggalas tugas ketua bahagian yang lari,” ujarnya lagi.

Dalam meneruskan perjuangan parti, Puad menegaskan UMNO tidak boleh apologetik kerana kononnya takut perpecahan dan perlu mengambil tindakan segera terhadap mereka yang terang-terang melanggar disiplin parti itu.

Tegasnya, disiplin tetap disiplin dan melanggar disiplin ada musibahnya.

“Tiada kompromi dalam bab tatatertib. Tinggal tiga, tigalah. Ahli tidak lari. Di sebelah sana nanti akan sampai giliran mereka, habis madu sepah dibuang,” katanya lagi.


Polis buka kertas siasatan perhimpunan peguam di Padang Merbok

Kertas siasatan sudah dibuka pihak polis terhadap penganjur Perhimpunan Untuk Kebebasan Kehakiman di Padang Merbok yang diadakan semalam.

Siasatan yang dijalankan itu disahkan Ketua Polis Daerah Dang Wangi Asisten Komisioner Noor Dellhan Yahaya dan memberitahu beberapa individu terlibat dalam perhimpunan tersebut bakal dipanggil untuk diambil keterangan, menurut laporan media.

Dalam perhimpunan semalam, kira-kira 500 peserta berkumpul di Padang Merbok, sejak 9 pagi.

Pihak polis dan penguatkuasa Dewan Bandaraya Kuala Lumpur (DBKL) mula berkawal di sepanjang laluan lokasi terbabit sejak 7 pagi.

Perhimpunan itu yang dianjurkan Badan Peguam Malaysia menuntut supaya Badan Kehakiman terus bebas daripada mana-mana pihak.

Siasatan kes itu dijalankan mengikut Seksyen 15 (3), Peraturan 6 dan Peraturan 7, Akta Perhimpunan Aman 2012.

Dalam perhimpunan semalam, penganjur menyerahkan memorandum kepada Timbalan Menteri di Jabatan Perdana Menteri (Parlimen dan Undang-undang), Datuk Mas Ermieyati Samsudin semasa, ia antara lain membidas tindakan Suruhanjaya Pencegahan Rasuah Malaysia (SPRM) menyiasat Hakim Mahkamah Rayuan, Datuk Nazlan Mohd Ghazali.

Nazlan merupakan hakim yang mensabitkan Datuk Seri Najib Razak dalam kes berkaitan SRC International Sdn Bhd yang dibicarakan di Mahkamah Tinggi.

Perarakan itu bertujuan menyuarakan rasa tidak puas hati mereka berhubung intimidasi terhadap badan kehakiman.

Peguam mengundi ketika mesyuarat agung luar biasa menyokong resolusi Badan Peguam yang mengecam siasatan SPRM terhadap Nazlan.

Turut dilihat hadir pada perhimpunan itu, Pengerusi Jawatankuasa Majlis Peguam, Roger Chan; bekas Presiden Majlis Peguam, Datuk Ambiga Sreenevasan dan Ahli Parlimen Sungai Buloh, R Sivarasa.


SPRM perlu telus: PAS persoal kenapa tidak siasat PH yang juga berbelanja mewah

Siasatan Suruhanjaya Pencegahan Rasuah Malaysia (SPRM) perlu dijalankan secara telus dan tidak mensasarkan parti pembangkang yang dilihat bermotifkan politik, kata PAS.

Setiausaha Agung PAS, Datuk Seri Takiyuddin Hassan mempersoalkan langkah SPRM yang menyiasat dana melibatkan parti tertentu sehingga akaun dibeku, walhal parti lain khususnya daripada Pakatan Harapan (PH) juga turut menerima dana politik untuk membiayai belanja kempen pilihan raya.

“Sebagai contohnya, akaun UMNO suatu masa dahulu terdapat RM114 juta dan akhirnya apabila SPRM mendapati tidak ada kes berkaitan ia diberikan semula kepada parti berkenaan.

“Apabila wang yang masuk ke dalam akaun parti mestilah duit yang diperoleh daripada sumber yang sah termasuklah sumbangan daripada orang ramai, mahupun ahli.

“Di Malaysia tidak ada undang-undang yang berkaitan dengan dana politik dan sesiapa saja boleh memberi sumbangan kepada mana-mana parti politik,” katanya dipetik laporan BH.

Jelasnya lagi, jika hendak semak kewangan parti, ia perlu dilakukan ke atas semua parti kerana pada pilihan raya semuanya menggunakan wang.

“Dari mana mereka (parti) mendapat wang untuk membuat poster, mengadakan ceramah atau aktiviti berkaitan dan ia tentulah usaha daripada parti itu sendiri untuk mendapatkan kewangan bagi parti masing-masing,” katanya.

Takiyuddin berkata, setiap bulan PAS Pusat akan mengadakan mesyuarat bagi membentangkan penyata kewangan iaitu berapa banyak wang yang diterima dan dibelanjakan.

“Dulu kita pernah dituduh menerima RM90 juta, tetapi akhirnya SPRM mengesahkan tidak ada bukti wang masuk ke dalam akaun dan itu adalah satu tohmahan politik yang tidak berasas.

“Jadi saya yakin dalam isu Bersatu duit yang diperoleh adalah daripada penyokong ahli parti berkenaan.

“Terdapat proses undang-undang bagaimana hendak mendapatkan kembali wang daripada disita atau dibekukan oleh pihak SPRM,” katanya lagi.

Pemimpin parti Bersatu menjadi sasaran siasatan SPRM berhubung dana parti tersebut, tetapi tiada tindakan diambil terhadap laporan yang dibuat membabitkan perbelanjaan parti dalam PH sebelum ini walaupun terdapat laporan sudah dibuat.

Terdahulu, SPRM pada Januari dilapor membekukan beberapa akaun milik Bersatu susulan siasatan kes itu.


Pejabat MARA diserbu SPRM, siasat dakwaan salah laku

Suruhanjaya Pencegahan Rasuah Malaysia (SPRM) menyerbu beberapa pejabat Majlis Amanah Rakyat (MARA), susulan dakwaan isu integriti membabitkan beberapa pegawai kanan agensi berkenaan.

Menurut sumber SPRM, serbuan dijalankan di Ibu pejabat MARA, Ibu Pejabat MARA Corporation dan di sebuah syarikat setiausaha korporat di sekitar ibu kota bermula kira-kira pukul 10.30 pagi tadi melibatkan seramai 11 pegawai, kata laporan Bernama.

Difahamkan serbuan berkenaan bagi mengumpul dokumen berkaitan salah laku yang dikaitkan dengan beberapa pegawai agensi itu yang sebelum ini ditularkan di laman sosial.

Pada Sabtu, SPRM mengesahkan menerima satu laporan berhubung dakwaan isu integriti melibatkan beberapa pegawai kanan MARA yang sedang disiasat secara dalaman oleh agensi berkenaan.

SPRM memaklumkan pihaknya memandang serius dakwaan itu dan siasatan akan dijalankan bermula Isnin dengan mengambil keterangan beberapa saksi daripada MARA Corporation.

“Siasatan akan dijalankan di bawah Seksyen 23 (1) Akta SPRM 2009 yang berkaitan dengan kesalahan mana-mana pegawai badan awam yang menggunakan jawatan atau kedudukannya untuk mendapatkan suapan,” menurut kenyataan itu.